title: A Different Beat

text: Albumi on tyyliltään edeltäjäänsä monimuotoisempi, ja se sai nimensäkin tästä syystä. Kappaleeseen "A Different Beat" on haettu vaikutteita Afrikasta, mikä ilmenee selvästi taustalaulusta ja sanoista, jotka kehottavat kaikkia maailman ihmisiä pitämään huolta toisistaan. Blue Mink -cover "Melting Pot" jatkaa samaa linjaa maailmanparannusteemallaan. Sitä seuraavat Stephen Gatelyn laulamat kappaleet Michael Jackson -cover "Ben" ja "Don't Stop Looking For Love". "Ben" on albumilla, koska se kuului Stephenin suosikkeihin. "Crying In the Night" oli yhtyeen jäsenten viesti juuri isäksi tulleelle Keith Duffylle. Albumin päättävä "She Moves Through the Fair" taas on vanha tunnettu irlantilainen kappale, jonka teki Phil Coulter. Vaikka levyllä on useita cover-versioita, jäsenillä on ansioita yhteensä yhdeksällä kappaleella.


title: Etelä-Afrikan reformoidut kirkot

text: Etelä-Afrikan reformoidut kirkot tai Afrikaanerikirkot ovat eteläafrikkalaisia kalvinistisia kirkkoja, jotka saivat alkunsa hollantilaisten siirtolaisten asetuttua Kapmaahan vuonna 1652. Etelä-Afrikan reformoidut ovat jakautuneet kolmeen pääsuuntaan: "Nederduitse Gereformeerde Kerkiin", "Nederduitse Hervormde Kerkiin" ja "Gereformeerde Kerkiin". Näistä "Nederduitse Gereformeerde Kerk" on ylivoimaisesti suurin ja vaikutusvaltaisin; "Nederduitse Hervormde Kerk" kannatus on pääsääntöisesti Transvaalin alueella ja "Gereformeerde Kerkiin" on kirkoista konservatiivisin ja raamatuntulkinnaltaan ehdottomin. Etelä-Afrikan reformoitujen kirkkojen jäsenmäärä on noin 3 miljoonaa henkeä ja niillä on 1 263 seurakuntaa.


title: Etelä-Afrikan reformoidut kirkot

text: Kirkko noudattaa kalvinistista teologiaa, jonka mukaan Jumala hallitsee koko syntistä maailmaa ja Kristuksen pelastustyö ulottuu ihmisten sielujen lisäksi myös ihmisten kulttuuriin Pyhän Hengen vaikutuksen kautta. Ajatus myös ihmisten kulttuuriin ulottuvasta pelastuksesta sai Etelä-Afrikan reformoidut kristityt työskentelmään rakentaakseen uuden Jerusalemin maahan ja afrikaanerit näkevät itsensä Jumalalle kuuliaisena kansana, jotka rakentavat kristillistä yhteiskuntaa. Afrikaanerit ovat perinteisesti verranneet itseään Jumalan valittuun kansaan ja tämän vuoksi kirkon teologia on painottunut voimakkaasti vanhatestamentillisiin käsitteisiin.


title: Etelä-Afrikan reformoidut kirkot

text: Etelä-Afrikan reformoitujen kirkkojen oppi perustuu Heidelbergin katekismukseen, "Confessio Belgicaan" ja Dordtin kanoneihin.


title: Etelä-Afrikan reformoidut kirkot

text: Historiallisista syistä afrikaanerit ovat pitäneet itseään sorrettuna vähemmistönä, joka on pyrkinyt pysymään Jumalalle uskollisena ulkoisten vihollisten ympäröimänä. Tämä uhan tunne, sekä maan mustan enemmistön, että poliittisesti ja taloudellisesti vahvan englanninkielisen ryhmän taholta, johti afrikaanerikirkot kehittämään 1900-luvun aikana rasistisia näkemyksiä, joita ne pyrkivät puolustamaan teologisesti.


title: Etelä-Afrikan reformoidut kirkot

text:
Etelä-Afrikan kalvinistikirkot kävivät koko 1800-luvun ajan kamppailua modernismia vastaan ja kannattivat Abraham Kuyperin uuskalvinistista näkemyksiä. Kuyper katsoi, että Jumala hallitsi erillisia luomakunnan piirejä, esimerkiksi kansakuntia, joita piti suojella liberalismilta ja vallankumouksellisilta aatteilta. Kuyper vastusti myös valistusaatteen ihmisten yksilöllisyyden ja rationaalisuuden korostamista ja katsoi, että ne olivat johtaneet Ranskan vallankumoukseen innoittamiin ajatuksiin vapaudesta, veljeydestä ja tasa-arvosta. Nämä ajatukset kyseenalaistivat hänen mielestään Jumalan auktoriteetin. Näiden uuskalvinististen ajatusten pohjalta afrikaaneriteologit määrittelivät lukuisia erillisiä poliittisia, taloudellisia ja kulttuurillisia piirejä, joilla oli omat itsenäiset kohtalonsa. He tulkitsivat myös afrikaanerien historian kristillis-nationalistisen ideologian kautta. Jo Transvaalin presidentti ja "Nederduitsch Hervormde Kerkin" perustajajäsen Paul Kruger viittasi siihen "pyhänä historiana", jossa afrikaanerien muodostama "volk" oli valittu kansa, Suuri vaellus oli "pako Egyptin orjuudesta": exodus Kapmaasta brittien ikeestä buuritasavaltojen luvattuun maahan.
1800-luvun aikana afrikaanerikirkkojen kanta nationalismiin oli enemmän käytännöllinen kuin idealistinen ja esimerkiksi rotuerottelu hyväksyttiin rauhanomaisena tapana hallita etnisesti monimuotoista yhteiskuntaa. Vuosien 1905-1909 laman aikana tämä asenne kuitenkin muuttui samalla kuin uusi, pääasiassa afrikaanerien muodostama, "köyhien valkoisten" luokka syntyi. Vuoteen 1939 mennessä rotuerottelusta oli tullut keskeinen osa kirkkojen oppia


title: Etelä-Afrikan reformoidut kirkot

text: Afrikaanerivaltiolla kristittynä sivilisaationa katsottiin olevan oikeus pysyä erillisenä muista ja hallita ympäröiviä "pakanakansoja".


title: Etelä-Afrikan reformoidut kirkot

text: 1980-luvun alkupuolella Maailman reformoitujen kirkkojen liitto julisti apartheidin harhaopiksi ja erotti Etelä-Afrikan reformoidut kirkot. Erottamisen jälkeen kirkot Etelä-Afrikassa alkoivat luopua apartheid-järjestelmästä. Vuonna 1986 kaikki kirkkojen seurakunnat desegregoitiin ja viime aikoina kirkko on osoittanut katumusta apartheidin synnistä.


title: Aermacchi

text: Aermacchi (täydelliseltä nimeltään "Alenia Aermacchi S.p.A.") on pohjoisitalialainen lentokoneita valmistava yhtiö, joka toimii Varesessa. Huonoina aikoina yhtiö on valmistanut myös moottoripyöriä.


title: Aermacchi

text: Vuonna 2012 Aermacchi ja Alenia Aeronautica yhdistyivät Alenia Aermacchi -yhtiöksi.


title: Aermacchi

text: Yhtiö sai alkunsa vuonna 1913 nimellä Nieuport Macchi. Nimi muuntui pian muotoon Aeronautica Macchi. Ensimmäinen maailmansota oli yhtiön alun perusmarkkina, ja asiakkaana toimi Italian asevoimat.


title: Aermacchi

text:
Sodan loputtua yhtiö alkoi tehdä siviililentokoneita. Samaan aikaan alkoivat eri lehtimoguleiden sponsoroimat ennätyslentokilpailut. Yhtiö kehitti vuonna 1931 Macchi MC.72 -lentokoneen, jolla saavutettiin 700 km/h maailmanennätysnopeus. Yhtiön pääsuunnittelijia oli tuolloin Mario Castoldi, josta koneiden tyyppitunnuksen MC tuli.
Italian fasismin valtakautena yhtiö löysi jälleen hyvän sotilaskonemarkkinan: yhtiö toteutti Italian ilmavoimille hävittäjät Macchi MC.200, Macchi MC.202 ja Macchi MC.205. Niissä kaikissa oli tähtimoottori voimalaitteena, paitsi MC.202:ssa ja 205:ssä.


title: Aermacchi

text: Yhtiö alkoi tehdä sotilaskoneita kylmän sodan kiihtyessä 1950-luvun puolivälissä. Yhtiö kehitti Aermacchi MB-326 -suihkuharjoituskoneen, joita valmistettiin vähintäin 800 kappaletta. Sen seuraaja Aermacchi MB-339 sai vain 200 tilausta. Kone on yhä tuotannossa. Aermacchi M 346 on yhtiön kolmas suihkuharjoituskone. Argentiina käytti Aermacchin suihkukoneita Falklandin sodan taisteluissa, koska niiden kiitotievaatimukset olivat varsinaisia suihkuhävittäjiä pienemmät.


title: Aermacchi

text: Aermacchi hankki omistukseensa SIAI Marchetti -yhtiön ja valmistaa sen konetta nimellä Aermacchi SF.260.


title: Aermacchi

text: Suomalaisen Valmet L-90 TP Redigo-jatkokoulutuskoneen tuotanto-oikeudet myytiin 1990-luvulla Italiaan, jossa konetta myytiin Aermacchi M-290 RediGO-nimellä.Aermacchi aloitti moottoripyörien valmistuksen vuonna 1948 Milanon tehtaallaan ja valmisti 1950- ja 1960-luvuilla yksisylinterisiä nelitahtisia 250- ja 350-kuutioisia pyöriä. Yhtiön merkittävämpiä pyöriä olivat kilpapyörät, kuten vuoden 1959 Ala d'Oro, jonka huippunopeus oli 160 km/h. Aermacchi siirtyi valmistamaan kaksitahtisia, kun AMF Harley-Davidson osti yhtiön 1960-luvulla. Walter Villa saavutti Aermacchilla neljä 250- ja 350-kuutioisten maailmanmestaruutta vuosina 1974–1976. Kaksi vuotta myöhemmin, vuonna 1978, yhtiö ajautui konkurssiin, ja Cagiva osti sen toiminnan.


title: Richard Dansky

text: Richard Dansky on yhdysvaltalainen roolipeli- ja tietokonepelisuunnittelija ja kirjailija.


title: Richard Dansky

text: Parhaiten Dansky tunnetaan White Wolf-kustantamon World of Darkness-maailmaan sijoittuvan Wraith: The Oblivion -pelin luojana. Hän on avustanut tai kirjoittanut muihinkin White Wolfin julkaisemiin peleihin.


title: Richard Dansky

text: Kun kustantaja lakkautti Wraith-pelilinjan 1995 ilmestyneen toisen painoksen jälkeen, Dansky tuotti taustamateriaalia White Wolfin muihin peleihin, kuten Exaltediin, mutta siirtyi sitten tietokonepelien pariin Red Storm Entertainmentille. Hän on ollut mukana mm. Tom Clancy's -sarjan pelien suunnittelussa.


title: Richard Dansky

text: Dansky on vieraillut Suomessa vuonna 2000 Ropecon-tapahtuman kunniavieraana.


title: CASA

text: Construcciones Aeronáuticas S.A. (CASA) oli espanjalainen lentokoneita valmistanut yhtiö, jonka José Ortiz de Echagüe perusti 3. maaliskuuta 1923. Yhtiö valmisti aluksi lisenssillä ranskalaisia Brequet-lentokoneita Getafessa Madridin lähistöllä sijaitsevassa tehtaassa. Vuonna 1928 yhtiö perusti toisen tehtaan Cádiziin ja alkoi valmistaa lisenssillä Dornier Do J Wal -vesitasolentokoneita. Vuonna 1930 lensi yhtiön ensimmäinen itse kokonaan suunnittelema lentokone, CASA I. Espanjan sisällissodassa yhtiö tuotti koneita sekä Francon johtamille kansallismielisille että tasavaltalaisille, muiden muassa 250 kpl Polikarpov I-15 -hävittäjää. Sisällisodan jälkeen yhtiö alkoi valmistaa saksalaisia lentokoneita lisenssillä, joka jatkui pitkälle 1950-luvulle. Valmistusohjelmassa olivat muiden muassa Bücker Bü 133 Jungmeister (CASA 1133), Bücker Bü 131 Jungmann (CASA 1131) ja Heinkel He 111 (CASA 2111).


title: CASA

text: Vuonna 1943 Espanjan valtio tuli osakkaaksi yhtiöön 33 %:n osuudella. Valtio nosti osuutensa vuoteen 1992 mennessä 99 %:iin.


title: CASA

text: 1950-luvun lopulla yhtiö valmisti kotimarkkinoille kuljetuskoneita. Yhdysvaltojen sijoittaessa ilmavoimiensa koneita Espanjaan, CASA sai vuonna 1957 F-100 Super Sabre -koneiden huoltosopimuksen, samoin kuin Espanjan ilmavoimien T-33 -koneiden huollon. Vuonna 1962 yhtiö alkoi valmistaa lisenssillä Northrop F-5A -hävittäjäpommittajakoneita.


title: CASA

text: Vuonna 1972 yhtiöön sulautettiin toinen espanjalainen lentokonevalmistaja Hispano Aviación S.A, joka oli aikanaan irtautunut Hispano-Suiza -yhtiöstä. Samana vuonna yhtiö liittyi Airbus-konsortioon. Vuonna 1999 CASA yhdistyi Aérospatiale-Matran ja DaimlerChrysler Aerospacen kanssa EADS-yhtiöksi. Tämän jälkeen CASA:n yksiköt saivat nimekseen EADS-CASA. Vuodesta 2009 lähtien CASA on osa Airbus Military-yhtiötä.


title: CASA

text: Suomen ilmavoimat on hankkinut kolme CASA C-295M -konetta korvaaman käytöstä poistuvat Fokker F.27 Friendship -koneet.


title: CASA

text: Yhtiö on ollut mukana Eurofighter Typhoon -koneen kehityksessä.


title: CASA

text: Ennen vuotta 1945:


title: CASA

text: Vuoden 1945 jälkeen:


title: Nikinmäki

text: Nikinmäki () on Vantaan Korson suuralueella sijaitseva pientalovaltainen kaupunginosa. Se sijaitsee kaupungin koillisosassa, rajautuen lännessä Keravanjokeen (Lahdenväylään) ja muissa ilmansuunnissa Sipooseen. Sen naapurikaupunginosa Vantaalla on Keravanjoen länsipuolella sijaitseva Jokivarsi.


title: Nikinmäki

text: Nikinmäki on omakotivaltainen kaupunginosa, joka sai ensimmäiset rivitalonsa 1980-luvulla ja kerrostalonsa vasta 2010-luvulla. Asuntojen keskikoko on 115 neliömetriä. Väestöstä noin 30 prosenttia on alle 16 vuotiaita, mikä on kaupungin korkein lukema ja kuvastaa perheiden suurta osuutta asukkaista naapurikaupunginosa Jokivarren tapaan. Nikinmäessä toimii Jokivarren koulun opetuspiste (alakoulu), kaksi päiväkotia (Nikinmäen pk, Siimapuiston pk), kaksi elintarvikekauppaa (Palménin kyläkauppa ja K-Supermarket Nikinmäki), Nikinmäen Tähti (pizzeria) ja Vihervimma (puutarhamyymälä).


title: Heikki Huttunen

text: Heikki Huttusia ovat muun muassa:


title: Nex

text: Nex oli Neste Oilin automaattiasemakonsepti, joka pyrki kilpailemaan ennen kaikkea hinnalla muiden halpa-asemien, kuten Shell Expressin ja Conoco Jetin kanssa. Kesällä 2006 Nex-asemia oli Suomessa noin 45 kappaletta. Ketju keskittyi pääosin Vaasa-Jyväskylä-Joensuu-linjan eteläpuolelle.


title: Nex

text: Asemat tarjosivat pelkistetyn tuotevalikoiman, johon kuuluivat vain diesel ja 95-oktaaninen bensiini. Kustannusten alentamiseksi Nex-automaateissa käyvivät maksuvälineinä ainoastaan pankki- ja luottokortit sekä Visa Electron. Bonus- ja kanta-asiakaskortteja ei hyväksytty.


title: Nex

text: Neste Oil aloitti keväällä 2008 asemakonseptinsa uudistuksen. Uudistuksen myötä kaikki Nex- ja A24 -automaattiasemat muuttuivat joko Neste Oil Express tai Neste Oil -automaattiasemiksi. Uudistus valmistui kokonaisuudessaan vuonna 2010.


title: Starkgrogg

text: Starkgrogg oli tukholmalainen satamajäänmurtaja-hinaaja, jonka rakensi insinööri K. Gustavssonin omistama ja johtama Viipurin Konepaja ja Laivatelakka. Aluksen tilasi tukholmalaisen A. F. Söderströmin rahtausliike Ångbåtsaktiebolag Grogg keväällä 1933. Kölinlasku tapahtui huhtikuussa ja 186 työläistä alkoi rakentaa alusta yötä päivää.


title: Starkgrogg

text: Teräslaiva valmistui 20. syyskuuta 1933 ja sai nimekseen Starkgrogg, joka on suomeksi "vahva grogi". Nimeämiseen vaikutti se, että yhtiön aiempi, pienempi satamajäänmurtaja oli nimeltään Grogg. Uuden aluksen ohjasi kapteeni V. Hankala Viipurista Tukholmaan, jossa tapahtui luovutus ja Ruotsin lipun nosto.


title: Starkgrogg

text: Starkgrogg toimi jäänmurtamisen ohella valtamerilaivojen kääntäjänä sekä niiden ruoka- ja vesivarastojen täydentäjänä. Alus varustettiin myös palosammutus- ja pelastustehtäviin.


title: Starkgrogg

text: Aluksen vetoisuus oli ruotsalaisen mittaustavan mukaan 146 nettorekisteritonnia ja koneteho mittaustavasta riippuen 295–400 hevosvoimaa.


title: Kommunismin hävittämislaki

text: Kommunismin hävittämislaki () oli Etelä-Afrikassa vuonna 1950 voimaan tullut laki, jolla maan kommunistinen puolue kiellettiin. Laissa kommunismi määriteltiin "toiminnaksi, jonka tarkoituksena on aikaansaada minkä tahansa kaltainen poliittinen, teollinen, sosiaalinen tai taloudellinen muutos unionissa epäjärjestystä tai häiriötä edistämällä ... tai joka lisää vihamielisyyttä eurooppalaisten ja ei-eurooppalaisten rotujen välillä".


title: Kommunismin hävittämislaki

text: Laki oikeutti oikeusministeriön keräämään listoja edellä mainittujen järjestöjen jäsenistä ja antamaan näille, yleensä viideksi vuodeksi kerrallaan, "pannamääräyksen", joka kielsi henkilöiden kaikki julkiset esiintymiset ja asumisen määrätyillä alueilla. Oikeusministerille myönnettiin lisäksi oikeus tutkia mitä tahansa yhteisöä, julistaa se laittomaksi ja takavarikoida sen varat. Hänellä oli lisäksi oikeus kieltää mikä hyvänsä julkinen kokoontuminen, jonka katsoi "edistävän kommunismia". Johtuen lain kommunismin laajasta määritelmästä oikeusistuimet tuomitsivat yleensä syytetyt "lainmukaisesta kommunismista" (). Vuonna 1982 laki korvattiin uudella sisäisen turvallisuuden lailla, joka kuitenkin sisälsi kaikki sen keskeiset pykälät.


title: Kommunismin hävittämislaki

text: Lukuisia eteläafrikkalaisia järjestöjä, muun muassa ANC, PAC ja SAIC, kiellettiin kommunismin hävittämislain nojalla ja yli 2 000 ihmistä sai pannamääräyksen vuosien 1952 ja 1990 välisenä aikana.


title: Hakulinen

text: Hakulinen on suomalainen sukunimi. Sukunimen alkuperä on savolais-karjalainen, mutta 1900-luvulle mentäessä melkein kaikki suvun edustajat ovat muuttaneet muualle Suomeen.


title: Faas Wilkes

text: Servaas "Faas" Wilkes (s. 13. lokakuuta 1923 Rotterdam, Alankomaat – 15. elokuuta 2006, Rotterdam, Alankomaat) oli alankomaalainen 190 senttimetriä pitkä jalkapalloilija, joka oli pelipaikaltaan hyökkääjä. Urallaan muun muassa italialaisia Interiä ja Torinoa sekä espanjalaisia Valenciaa ja Levantea edustanut Wilkes oli yksi maansa ensimmäisistä ammattilaispelaajista. Peliuransa hän päätti vuonna 1964.


title: Faas Wilkes

text: Alankomaiden maajoukkueessa Wilkes pelasi 39 ottelua ja teki niissä huimat 35 maalia. Hänen maaottelumääränsä jäi pitkästä urasta huolimatta melko pieneksi, koska ajan sääntöjen mukaisesti ammattilaiset eivät saaneet pelata maaotteluita. Wilkesiltä väliin jäivät tuon säännön vuoksi väliin vuosien 1949–1956 maajoukkuepelit.


title: Vinjetointi

text: Vinjetointi () on objektiivin tuottama optinen ilmiö jonka johdosta kuvan reuna-alueet ovat tummempia kuin keskialue. Vinjetointi johtuu siitä, että reunat saavat vähemmän valoa.


title: Vinjetointi

text: Ilmiötä esiintyy yleensä laajakulmaobjektiiveilla otetuissa kuvissa. Suuren aukon valinta tai objektiivin eteen asetetut suotimet yleensä tehostavat vinjetointia.


title: Vinjetointi

text: Vinjetointi on valokuvan ominaisuus. Tehokeinona käytettynä se kohdistaa katseen kuvan kirkkaampiin osiin jättäen vinjetoidut alueet vähemmälle huomiolle. Samaan perustuen vinjetointi voi olla myös tekninen apuväline häivyttämään objektiivien heikomman laatuista reunapiirtoa. Objektiivin tuottama vinjetointi voi olla myös epätoivottu ominaisuus, suoranainen virhe, silloin kun kuva halutaan olevan kaikilta osiltaan tasaisesti valottunut.


title: Vinjetointi

text: Kuvankäsittely- tai vedostusvaiheessa vinjetointiin voidaan tehdä erilaisia muutoksia. Sitä voidaan vähentää tai lisätä, mutta myös muuttaa vinjetoinnin vaikutuksen laajuutta. Muutokset tehdään sen suhteen onko vinjetointi objektiivin tuottama epätoivottu virhe vai kuvaan liittyvä tehokeino.


title: Saalilainen laki

text: Saalilainen laki (latinaksi "lex salica") on noin vuosina 507–511 keskiajan latinaksi kirjoitettu saalilaisten frankkien oikeuden kasuistinen koonnos. Se on vanhin ja tunnetuin länsigermaaninen lakikokoelma. Lain määräystä, jonka mukaan naisella ei ole oikeutta periä maata, jos on olemassa miespuolisia perillisiä, sovellettiin myöhemmin muun muassa Ranskan kruununperimyksessä.


title: Saalilainen laki

text: Lakikokoelman sai aikaan todennäköisesti kuningas Klodovig. Latinankielisen tekstin joukossa on monissa käsikirjoituksissa frankkien kielen sanoja.


title: TLC

text: TLC on yhdysvaltalainen R&B- ja hiphop-yhtye, joka on toiminut vuodesta 1991.


title: TLC

text: Alun perin yhtyeen nimi oli "2nd Nature" ja sen perustivat Tionne "T-Boz" Watkins, Lisa "Left Eye" Lopes sekä Crystal Jones Atlantassa, Georgiassa. Jo ennen ensimmäisen levyn julkaisemista bändin nimeksi kuitenkin vaihdettiin "TLC" ja Jonesin tilalle tuli Rozonda "Chilli" Thomas.


title: TLC

text: TLC on yksi kaikkien aikojen menestyneimmistä naisyhtyeistä, sillä se on myynyt 33 miljoonaa albumia ja 7 miljoonaa singleä maailmanlaajuisesti ja saanut neljä Grammy-palkintoa. Tästä huolimatta ryhmä ei menestynyt taloudellisesti ja meni konkurssiin 1995 saatuaan alle 2 % 175 miljoonan dollarin levynmyyntituloista. Suuren osa tuotosta jakoivat managerit, tuotanto- ja levy-yhtiöt. Lisa Lopesin menehdyttyä auto-onnettomuudessa huhtikuussa 2002, T-Boz ja Chilli ilmoittivat, etteivät ota hänen tilalleen uutta jäsentä.


title: TLC

text: TLC:n hittejä ovat olleet mm. kappaleet "Creep", "Waterfalls", "No Scrubs", "Unpretty" ja "Girl Talk". Tähän mennessä bändiltä on ilmestynyt viisi albumia: ""Ooooooohhh... On the TLC Tip" ("1992), "CrazySexyCool" (1994), "FanMail" (1999), "3D" (2002) ja "TLC" (2017).


title: TLC

text: Billboard magazine ilmoitti ryhmän yhdeksi kaikkien aikojen parhaista musiikkiyhtyeistä.[2] Heillä on monia #1 hittisinglejä, mukaan lukien "Creep", "Waterfalls", "No Scrubs", ja "Unpretty". TLC on myynyt yli 22 miljoonaa levyä pelkästään Yhdysvalloissa. Vuonna 2008, ryhmä oli Billboard Magazinen "All Time Hot 100 Artist Hall of Fame" 56. sijalla.


title: TLC

text: Heidän toinen albuminsa, CrazySexyCool (1994), oli ensimmäinen RIAA:n naisartistiryhmä, joka oli palkittu timanttilevyllä myymällä yli 11 miljoonaa levyä.


title: TLC

text: Aikaisin vuonna 2002, juuri ennen heidän kolmatta julkaisuaan 3D:tä, Lopes kuoli auto-onnettomuudessa. Watkins ja Thomas julkaisivat 3D:n duona.


title: TLC

text: Vuonna 1990 Atlantassa Georgiassa teini Crystal Jones ilmoitti kaksi tyttöä lisää hänen trioonsa. Trion nimi oli 2nd nature, hänen aikaisin rekisteröityyn ryhmäänsä vastasi Tionne Watkins ja Lisa Lopes joka oli juuri muuttanut Pennsylvaniaan mukanaan ainoastaan keyboardi ja 750 amerikan dollaria. Ryhmän johto oli valmis aikaisessa iässä järjestämään koe-esiintymisen Perri "Pebbles" Reid, jolla oli oma johto ja tuotto ryhmä, Pebbitone. Vakuuttuneena tytöistä Reid nimesi ryhmän TLC:ksi (anagrammina "Tender, Loving ja Care) ja myös ryhmän jäsenistä, ja järjesti and koe-esiintymisen heidän paikallisesta äänitysyhtiöstä label LaFace Records, johtamana Kenneth "Babyface" Edmonds ja Reidin silloinen ollut aviomies, Antonio "L.A." Reid. Myöhemmin Reid näki potentiaalia Watkinsissa ja Lopesissa mutta tunsi että Jones pitäisi vaihtaa; viiden päivän sisällä osa aikainen Damian Dame tanssiryhmän jäsen Rozonda Thomas oli tuotu Jonesin tilalle. Tytöt lauloivat ja LaFaceelle ja Laface teki tuottosopimuksen rebbitonen kanssa.


title: TLC

text: Ensimmäinen albumi, "Ooooooohhh... On the TLC Tip", julkaistiin 25. helmikuuta 1992. Albumin laulut olivat täynnä funkkia (Watkins), hiphoppia (Lopes) ja R&B:tä (Thomas). Albumi saavutti platinaa ja ykköspaikan US Hot 100 -sinkkulistalla kappaleilla "Ain't 2 Proud 2 Beg", "What About Your Friends" ja "Baby-Baby-Baby."


title: TLC

text: TLC:n sanat oli kirjottanut Lopes ja Dallas Austin.


title: TLC

text: Vuonna 1994 julkaistu albumi on bändin menestynein. Se sisälsi hitit "Waterfalls", "Creep", "Red Light Special" ja "Diggin' on You".


title: TLC

text:
Vuonna 1999 julkaistu albumi oli bändin varsinaista kulta-aikaa, johon bändi nousi viidessä vuodessa CrazySexyCoolin menestyksen myötä. Albumin myynti on sertifioinut 6× platinaa.
Albumi sisälsi hitit "No Scrubs", "Unpretty", "Dear Lie", "I Miss You So Much", "Silly Ho" ja "I'm Good at Being Bad".Year Result Award Category Song or Album Best Music Video, Short Form "Unpretty"


title: Volvo 8500

text: Volvo 8500 on Volvon valmistama kaupunki- ja lähiliikennekäyttöön suunniteltu linja-auto. Se on rakennettu Volvo B12-alustalle, jossa moottori voi olla takana tai keskellä. Akseleita on kaksi tai kolme.


title: Volvo 8500

text: Volvo 8500:sta on olemassa myös matalalattiainen 8500LE (Low Entry) sekä matalalattiainen nivelversio, 8500LEA, joita on käytössä runsaasti muun muassa Tukholmassa. Suomessa mallia on käytössä lähinnä 8500LE-versiona. Autoja on runsaasti Tampereen seudulla Länsilinjat Oy:n käytössä. Lisäksi pääkaupunkiseudulla oli käytössä kaksi- tai kolmeakselisia maakaasuversioita (Volvo B10BLE-alustalla), ja nämä bussit omisti Helsingin Bussiliikenne.


title: Maastojuoksun maailmanmestaruuskilpailut 2004

text: Vuoden 2004 maastojuoksun maailmanmestaruuskilpailut järjestettiin 20.–21. maaliskuuta 2004 Brysselissä, Belgiassa.


title: Ljuboslav Penev

text: Ljuboslav Penev (, s. 31. elokuuta 1966 Dobritš) on bulgarialainen entinen jalkapalloilija. Tammikuusta 2016 lähtien hän on toiminut PFK Liteks Lovetšin päävalmentajana.


title: Ljuboslav Penev

text: Penevin ensimmäinen seura oli TsSKA Sofia, joka toimi 1980-luvun lopulla tärkeänä välietappina monen bulgarialaisen tulevan tähtipelaajan uralla. Isokokoinen hyökkääjä teki debyyttinsä edustusjoukkueessa vuonna 1984 vain 18-vuotiaana. Joukkueen tuon ajan kantavia voimia olivat Penevin lisäksi puolustaja Trifon Ivanov, juoksuvoimainen hyökkääjä Emil Kostadinov sekä Penevin läheisin pelitoveri Hristo Stoitškov. TsSKAn riveissä Penev voitti Bulgarian mestaruuden kaksi kertaa (1987 ja 1989) ja Bulgarian Cupin kolmasti (1987, 1988 ja 1989). Hänet valittiin myös Bulgarian parhaaksi jalkapalloilijaksi vuonna 1988.


title: Ljuboslav Penev

text: Loistokkaan TsSKA-uran jälkeen Penev siirtyi Espanjan pääsarjaan, jossa hän edusti Valenciaa, Atlético Madridia, Compostelaa ja Celta Vigoa. Penevin uran huippu Espanjassa osui kaudelle 1995–1996, jolloin hän voitti Atlético Madridin riveissä sekä liigamestaruuden että Espanjan cupin. Hän oli Atléticon "tuplakauden" tehokkain pelaaja viimeistellen 22 maalia 44 ottelussa.


title: Ljuboslav Penev

text: Penev osallistui Bulgarian maajoukkueessa vuoden 1998 MM-kilpailuihin Ranskassa sekä vuoden 1996 EM-kilpailuihin Englannissa.


title: Ljuboslav Penev

text: Penev oli tyypillinen target-pelaaja, joka hallitsi vastustajan maalin edustaa taistelemalla korkeat keskityspallot itselleen. Penev tuli maalintekotaitojensa lisäksi tunnetuksi myös sinnikkyydestään ja taistelutahdostaan sekä kentällä että sen ulkopuolella. Yksi Penevin uran pahimmista takaiskuista oli sairastuminen kivessyöpään vuonna 1994, joka esti hänen osallistumisensa samana vuonna pelattaviin Yhdysvaltain MM-kilpailuihin. Hän kuitenkin toipui kemoterapian avulla syövästä ilmiömäisen nopeasti ollen seuraavalla kaudella jo voittamassa Espanjan tuplamestaruutta. Penevin ystävä Stoitškov onkin todennut, että siinä missä joku muu olisi alistunut kohtaloonsa, "Lubo" puri hammasta ja voitti sairautensa.Valmennusuransa Penev aloitti maaliskuussa 2009 nousten setänsä Dimităr Penevin seuraajaksi TsSKA Sofian päävalmentajaksi. Seura selvisi Penevin johdolla Eurooppa-liigan lohkovaiheeseen, mutta marraskuussa FC Baselille kärsityn 1–3-tappion jälkeen Penev ilmoitti jättävänsä seuran. Seurajohto ei kuitenkaan hyväksynyt eroanomusta ja Penev jatkoi tehtävässään, kunnes sai tammikuussa 2010 potkut.


title: Ljuboslav Penev

text: Syyskuun alussa 2010 Penev palasi valmennustehtäviin Bulgarian puolustavan mestarin PFK Liteks Lovetšin päävalmentajana. Penevin johdolla Liteks voitti toisen perättäisen Bulgarian mestaruuden keväällä 2011. Marraskuun alussa 2011 Penev siirtyi Liteksistä Bulgarian maajoukkueen peräsimeen. Penevin johdolla Bulgaria ei selvinnyt mukaan MM-kisoihin 2014, vaan jäi karsintalohkossaan vasta neljänneksi. Penev jatkoi tehtävässä myös EM2016-karsinnoissa. Bulgarian esitykset olivat kehnoja ja neljästä ensimmäisestä ottelusta joukkue voitti vain yhden. Lopullinen niitti seurajohdolle oli 1–1 tasapeli Maltaa vastaan. Penev sai marraskuun lopulla 2014 potkut tehtävästään.


title: Ljuboslav Penev

text: Tammikuussa 2016 Penev palasi Bulgarian liigasta suljetun PFK Liteks Lovetšin päävalmentajaksi.


title: Transkei

text: Transkei () on alue nykyisen Eastern Cape -provinssin alueella Etelä-Afrikassa. Transkei rajoittuu Umtamvuna-jokeen pohjoisessa, Kei-jokeen etelässä ja lännessä sen rajana toimii Drakensbergin vuoristo. Alueen suurin kaupunki on Mthatha.


title: Transkei

text: Apartheidin aikana alueella oli nimellisesti itsenäinen samanniminen bantustan, joka oli tarkoitettu xhosa-heimon ”kotimaaksi”. Transkein johtajana toimi vuoteen 1987 asti Kaizer Matanzima, jolloin maan puolustusvoimain komentaja Bantu Holomisa kaappasi vallan. Transkei liitettiin takaisin Etelä-Afrikkaan vuonna 1994, ja samalla se liitettiin uuteen Eastern Capen provinssiin.


title: Baz Luhrmann

text: Baz Luhrmann (s. Mark Anthony Luhrmann 17. syyskuuta 1962) on australialainen elokuvaohjaaja. Hänen elokuvilleen on tunnusomaista suurellinen ja värikylläinen teatraalisuus.


title: Baz Luhrmann

text: Luhrmann ohjasi ensin menestyksekkäästi teatterinäytelmiä, joihin kuuluu muun muassa alkuperäinen "Strictly Ballroom". Sittemmin hän on siirtynyt elokuvien pariin ja ohjannut niitä viisi:


title: Baz Luhrmann

text: Hänen kolme ensimmäistä elokuvaansa tunnetaan nykyään nimellä "The Red Curtain Trilogy".


title: AFC Wimbledon

text: AFC Wimbledon on jalkapalloseura etelä-Lontoosta, Englannista. Joukkue pelaa maan kolmanneksi korkeimmalla sarjatasolla, Ykkösliigassa. Seura on monien fanien mielestä Wimbledon FC:n oikea seuraaja, vaikka Englannin jalkapalloliitto pitääkin Wimbledonin virallisena seuraajana Ykkösliigassa pelaavaa Milton Keynes Dons FC:tä.


title: AFC Wimbledon

text: Seuran hallussa on Englannin kaikkien sarjatasojen peräkkäisten tappiottomien sarjaotteluiden ennätys, kun se pelasi helmikuusta 2003 joulukuuhun 2004 78 ottelua häviämättä kertaakaan.


title: AFC Wimbledon

text: Seuran perustivat Wimbledon FC:n kannattajat toukokuussa 2002, kun Englannin jalkapalloliitto antoi luvan talousvaikeuksissa olleen seuran haltuunsa ottaneelle liikemiesryhmälle siirtää sen noin sadan kilometrin päässä Wimbledonista sijaitsevaan Milton Keynesin kaupunkiin (myöhemmin nimelle Milton Keynes Dons FC). Monet seuran vanhat fanit eivät hyväksyneet paikkakunnan- ja nimenmuutosta, jota pidettiin ennenkuulumattomana ja englantilaiseen jalkapalloon sopimattomana. Myös muiden seurojen fanit boikotoivat Milton Keynes Donsia solidaarisuudesta Wimbledonin faneja kohtaan.


title: AFC Wimbledon

text: Muutamia viikkoja perustamispäätöksen jälkeen AFC Wimbledonilla oli jo edustusjoukkue ja satoja kausikorttien hakemuksia.


title: AFC Wimbledon

text: Uuden seuran ensimmäinen ottelu, ystävyysottelu Sutton Unitedia vastaan, 4657 katsojan edessä, pelattiin 10. heinäkuuta 2002.


title: AFC Wimbledon

text: AFC Wimbledon aloitti sarjataipaleensa kaudella 2002–2003 yhdeksänneksi korkeimmalta sarjatasolta. Se sijoittui lopulta kolmanneksi ja jäi niukasti sarjanousun ulkopuolelle.


title: AFC Wimbledon

text: Kaudella 2003–2004 joukkue pelasi ainoana seurana Englannissa koko kauden häviämättä otteluakaan. Joukkue voitti pelaamistaan otteluistaan 42 ja pelasi tasan 4 kertaa, maalierolla +148. Luonnollisesti joukkue sijoittui sarjassaan ensimmäiseksi ja nousi 8. korkeimmalle sarjatasolle.


title: AFC Wimbledon

text: Kaudella 2004–2005 joukkue voitti jälleen oman sarjansa, ja nousi toisena kautena peräkkäin sarjaporrasta ylemmäksi. Kaudella 2005–2006 sijoitus oli neljäs, mutta kolmas perättäinen nousu jäi haaveeksi joukkueen hävittyä pudotuspelivaiheessa Fisher Athletic FC:lle.


title: AFC Wimbledon

text: Kausi 2006–2007 päättyi Wimbledonin osalta 5. sijaan ja 1–0-tappioon nousukarsinnoissa toiseksi sijoittunutta Bromleyta vastaan. Manageri Dave Andersson jätti seuran kauden päätteeksi ja hänet korvasi Terry Brown.


title: AFC Wimbledon

text: Seura sijoittui kaudella 2007–2008 kolmanneksi Isthmian League Premier Divisionissa. Nousukarsinnoissa Wimbledon voitti ratkaisevan ottelun Staines Townia vastaan 2–1 ja nousi näin Conference South -divisioonaan.


title: AFC Wimbledon

text: AFC Wimbledon voitti kauden 2008–2009 Conference South -sarjamestaruuden ja nousi kaudeksi 2009–2010 konferenssin pääsarjatasolle. Wimbledon nousi kakkosliigaan kauden 2010–2011 päätteeksi, kun seura voitti karsintojen finaalissa Lutonin rangaistuspotkukisan jälkeen.


title: Clinton Sparks

text: Clinton Sparks (syntynyt 18 syyskuuta 1979) on yhdysvaltalainen radio- ja mixtape-äänittäjä, muokkaaja ja tuottaja. Hänet tunnetaan lähinnä työskentelyssä Shade 45 ja SmashTime -radiokanavilla.


title: Uddevalla

text: Uddevalla on Ruotsin entinen kaupunki ja nykyinen Uddevallan kunnan keskustaajama. Uddevalla sijaitsee Skagerrakin itärannalla Länsi-Götanmaan läänissä ja Bohuslänin historiallisessa maakunnassa. Ennen vuoden 1998 lääniuudistusta alue kuului Göteborgin ja Bohusin lääniin. Uddevallan taajamassa oli 31 212 asukasta vuoden 2010 lopussa.


title: Uddevalla

text: Uddevalla sai kaupunkioikeudet vuonna 1498. Kaupunki on palanut kolmesti, vuosina 1564, 1690 ja 1806. Kaupungin nimi oli aikaisemmin muodossa "Oddevold", minkä arvellaan tulevan sanoista "odden på vallen". Toisen teorian mukaan nimi kuitenkin tulisi muinaisjumalasta Oden.


title: Uddevalla

text: Kaupunkiin perustettiin Uddevallavarvetin telakka 1800-luvun voimakkaan taloudellisen kasvun aikana. Vielä 1960-luvulle asti se oli Bohuslänin suurin työnantaja. 1970-luvulle tultaessa lama koetteli kaikkia ruotsalaisia telakoita, mikä johti lopulta telakan lopettamiseen myös Uddevallassa vuonna 1985. Sen jälkeen Volvo on rakentanut paikkakunnalle uuden autotehtaan, jossa valmistettiin muun muassa Volvon C70-mallia. Volvo omistaa tehtaan yhdessä italialaisen Pininfarinan kanssa.


title: Uddevalla

text: Paikkakunnan jalkapallojoukkue on nimeltään IK Oddevold. Käsipalloa pelataan joukkueessa GF Kroppskultur. Atlettklubben puolestaan tarjoaa painiharrastusta.


title: Päiväkumpu

text: Päiväkumpu () on omakotivaltainen kaupunginosa Vantaan Koivukylän suuralueella. Päiväkumpu rajoittuu pohjoisessa Sipoon rajaan. Naapurikaupunginosia ovat Matari luoteessa, Rekola ja Havukoski lännessä, Hakkila etelässä ja Kuninkaanmäki idässä Lahdenväylän takana.


title: Päiväkumpu

text: Päiväkummun julkisia palveluja ovat alakoulu (Päiväkummun koulu), palvelukoti, päiväkoti ja neuvola. Kaupallisen palvelun tarjoana Päiväkummussa toimii Alepa. Päiväkumpu on monipuolinen ympäristö ulkoilijoille metsineen, ja se on lähellä Kuusijärven ulkoilukeskusta. Päiväkummun länsirajalla virtaavalla Keravanjoella voi kalastaa. Päiväkummussa on myös kaksi leikkipuistoa, uimaranta, koripallokenttä ja skeittiparkki. Päiväkummussa on myös täyttömäki, kutsumanimeltään "täyttis". Täyttömäki on suosittu mäenlaskupaikka talvella ja sen huipulla on muun muassa keinut. Täyttömäen ympäristössä on myös frisbeegolfrata.


title: Päiväkumpu

text:
Päiväkumpu voidaan jakaa kahteen osaan, Pohjois- ja Etelä-Päiväkumpuun.
Useimmat alueen teistä on nimetty etunimien mukaan (esimerkiksi Eilantie, Laurintie, Onervantie, Teuvontie ja Uskontie). Useimmilla pohjois-etelä-suuntaisilla teillä on naisen nimi, useimmilla itä-länsi-suuntaisilla teillä miehen nimi.


title: Päiväkumpu

text: Alueen joukkoliikenne toimii bussien varassa. Etelä-Päiväkummusta on n. 2 km Koivukylän rautatieasemalle ja Pohjois-Päiväkummusta Rekolan asemalle saman verran.


title: Regina Spektor

text: Regina Iljinitšna Spektor (, s. 18. helmikuuta 1980 Moskova, Neuvostoliitto) on venäläis-amerikkalainen laulaja-lauluntekijä sekä pianisti. Hän muutti 9-vuotiaana perheensä kanssa New Yorkin Bronxiin. Hänen musiikkinsa liitetään usein New York Cityn East Villagen anti-folk-sarjaan.


title: Regina Spektor

text: Spektorin perhe on musikaalinen: hänen valokuvaajaisänsä oli amatööriviulisti, äitinsä musiikin professori Venäjän konservatoriossa (Russian conservatory) ja opettaa nykyisin peruskoulussa Mount Vernonissa, New Yorkissa. Perhe muutti Neuvostoliitosta 1989 perestroikan aikana, jolloin juutalaiskansalaiset saivat luvan muuttaa maasta. Heidän matkansa kulki Itävallan ja Italian kautta, päätyen viimein New Yorkin Bronxiin.


title: Regina Spektor

text: Neuvostoliitossa Spektor oli opiskellut klassista pianoa 6-vuotiaasta lähtien. Hän eli myös rock & rollin (The Beatles, Queen, The Moody Blues) vaikutuksen alaisena isänsä hankkiessa äänitteitä ja vaihdelleessaan niitä ystäviensä kanssa.


title: Regina Spektor

text: New Yorkissa Spektor sai hyvän pohjan klassiseen musiikkiin pianonsoitonopettajaltansa, Sonia Vargasilta (professori Manhattan School of Musicissa). Vaikka Spektor olikin tehnyt sävellyksiä pitkin ikäänsä, kiinnostui hän laulunteosta ja säveltämisestä todella vasta matkustaessaan teini-ikäisenä Israeliin. Matkalla hänen vaeltaessaan säveltämänsä laulut herättivät nuorten keskuudessa suurta kiinnostusta, ja Spektor tajusi kykynsä lauluntekoon. Israelin-matkan jälkeen hän kiinnostui Joni Mitchellin ja Ani DiFrancon sekä muiden laulaja-lauluntekijöiden musiikista, joista hän sai ajatuksen tehdä omaa musiikkia.


title: Regina Spektor

text: Spektor haki Purchasen yliopistoon New Yorkin Purchaseen ja valmistui sieltä 2001. Hänen musiikkinsa kiinnitti lopulta ansaitsemaansa huomiota New Yorkin keskustan anti-folk-piireissä, erityisen tärkeäksi paikaksi muodostui Manhattanin East Villagen Sidewalk Cafe.


title: Regina Spektor

text: Regina Spektorin ensimmäiset albumit on julkaistu pääasiassa vain Yhdysvalloissa, mutta kolmen ensimmäisen levyn musiikkia sisältävä kokoelma "Mary Ann Meets the Gravediggers and Other Short Stories" on julkaistu ainakin Isossa-Britanniassa.


title: Lapinkylä (Vantaa)

text: Lapinkylä () on noin 1 200 asukkaan pientalovaltainen, kasvava, mutta yhä harvaan asuttu kaupunginosa Vantaan länsiosassa, Vantaanjoen länsirannalla.


title: Lapinkylä (Vantaa)

text: Lapinkylän naapurikaupunginosia ovat Piispankylä etelässä, Kivistö lännessä, Seutula pohjoisessa sekä Kiila ja Viinikkala idässä Vantaanjoen toisella puolella.


title: Lapinkylä (Vantaa)

text: Lapinkylän pientaloalueita ovat "Koivupää", "Lapinniitty", "Rajasilta" ja "Sotilaskorpi". Koivupään pohjoispuolella sijaitsee "Lapinniityn ryhmäpuutarha-alue", jonka mökeissä monet kaupunkilaiset asuvat kesäisin. Vantaanjoen rannalla on alavaa maatalousaluetta.


title: Lapinkylä (Vantaa)

text: Lapinkylän etelärajalla kulkee Kehärata, jolla on Lapinkylässä asemavaraus.


title: Vallinoja

text: Vallinoja () on Vantaan kaupunginosa Tuusulan ja Keravan rajalla. Sen naapurikaupunginosia ovat Vierumäki, Leppäkorpi ja Korso. Vallinoja kuuluu Korson suuralueeseen. Vallinojalla asui 1 778 henkeä (1.1.2015).


title: Vallinoja

text: Vallinojan alue kuului ennen Fallbackan tilaan jonka halki kulkevan puron nimi on suomennettuna Vallinoja. Vallinojalla on päiväkoti ja Vantaan seudun steinerkoulu lukioineen.


title: Vallinoja

text: Vallinojaan on suunniteltu rautatieasemaa, mutta sen rakentaminen on jätetty odottamaan mahdollista myöhempää asuntorakentamista.


title: New Scientist

text: New Scientist on kansainvälinen englanninkielinen tiedelehti, joka esittelee yleistajuisesti tieteen ja tekniikan saavutuksia. Lehti ilmestyy kerran viikossa. Se ei ole vertaisarvioitu tiedejulkaisu, mutta myös tutkijat seuraavat sen avulla oman alansa ulkopuolisia tapahtumia. Lehti käsittelee usein myös ympäristökysymyksiä, mm. ilmaston lämpenemistä. Lehti on myös merkittävä tieteen työpaikkojen välityskanava, ja jokainen numero sisältää useita sivuja muun muassa eri yliopistojen ja tutkimuslaitosten työpaikkailmoituksia.


title: New Scientist

text: "New Scientistin" päätoimitus sijaitsee Lontoossa. Brittiläisen painoksen lisäksi lehteä julkaistaan Yhdysvaltain ja Australian painoksena.


title: New Scientist

text: Lehti on perustettu 1956, ja sitä kustantaa Reed Elsevierin tytäryhtiö Reed Business Information Ltd.


title: Hominina

text: Hominina on "Hominini"-tribuksen alatribus, jonka sukujen tunnetuille lajeille on ominaista sopeutumat maan pinnalla elämiseen puuston sijaan. Alatribuksen ainoa elossaoleva laji on "Homo sapiens" eli nykyihminen.


title: Jet Li

text: Li Lianjie (, s. 26. huhtikuuta 1963 Peking, Kiina), tunnetaan paremmin taiteilijanimellään Jet Li, on kiinalainen itämaisten taistelulajien taitaja, wushu-mestari ja elokuvanäyttelijä.


title: Jet Li

text: Li aloitti Wushun harjoittelemisen koulunsa kautta kahdeksanvuotiaana.


title: Jet Li

text: Menestyksekkään wushu-urheilu-uran jälkeen Li siirtyi elokuvien pariin 1980-luvun alussa. Hänen ensimmäinen elokuvarooli oli elokuvassa "Shaolin Temple" vuonna 1982. Li esitti pääosaa myös elokuvan jatko-osissa "" ja "". Ensimmäisen osan kuvaukset kestivät yli vuoden, jossa he kuvasivat kaikki neljä vuoden aikaa. Li kertoi myös, ettei hän tuolloin tiennyt mitään elokuvien tekemisestä, eikä taistelukohtien koreografioiden tekemisestä. Elokuvan ohjaaja Xinyan Zhang kertoi heille vain perusjuonen, ja näyttelijöiden oli itse keksittävä taistelukohdat. Vaikka elokuvan kuvaaminen kesti lähes koko päivän, Lin mielestä se oli helpompaa siihen nähden, kun hän harjoitteli nuorempana wushua kahdeksan tuntia päivässä.


title: Jet Li

text: Myöhemmin 1990-luvun alussa Li esiintyi toisessa trilogiassa "Tapahtui kerran Kiinassa", kunnes vuoden 1998 elokuvan "The Contract Killerin" jälkeen Li oli aikeissaan lopettaa näyttelemisen 34-vuotiaana. Hän halusi muuttaa elämänsä rauhallisempaan suuntaan omistautumalla opiskelemaan buddhalaisuutta. Yllättäen tiibetiläinen buddhalaisuuden opettaja Lo Kunsang Rinpoche suostutteli Jet Litä jatkamaan työtään, jota hän piti näyttelijän velvollisuutena. Lähes saman tien tapaamisesta Li sai puhelun Yhdysvalloista International Creative Management agentilta, joka pyysi häntä rikospomon rooliin "Tappava ase 4" -elokuvaan. Tämän myötä Li esitti ensimmäistä kertaa roiston roolia ensimmäisessä yhdysvaltalaisessa elokuvassaan. Li suostui esiintymään elokuvassa sen jälkeen, kun tuottaja Joel Silver lupasi hänelle päärooliin seuraavassa tuottamassaan elokuvassa "Romeon on kuoltava". Elokuvan jälkeen Lin ura nousi uuteen suuntaan elokuvan tuottaessa yli 90 miljoonan dollarin lipputulot. Li esiintyi sittemmin elokuvissa "Kiss of the Dragon" (2001) ja "The One" (2001), kunnes palasi hetkellisesi Hongkongin elokuviin "Heron" myötä. Elokuvan myötä Listä tuli parhaiten palkatuin näyttelijä kiinalaisissa elokuvissa. Hänen palkakseen arvioitiin olevan 9,1 miljoonaa dollaria. Li ja toinen kiinalainen taistelulajien taitaja Jackie Chan ovat hyviä ystäviä.


title: Vierumäki (Vantaa)

text: Vierumäki on Vantaan Korson suuralueen kaupunginosa, joka sijaitsee Tuusulan rajalla Saviontien luoteispuolella molemmin puolin Korsontietä. Naapurikaupunginosia Vantaalla ovat Vallinoja koillisessa ja Korso kaakossa.


title: Vierumäki (Vantaa)

text: Vierumäen kaupunginosassa asuu 1 404 asukasta (1.1.2015). Vierumäessä (huom. paikallissijaero Heinolan Vierumäelle) on pääasiallisesti vain pientaloasutusta.


title: Vierumäki (Vantaa)

text: Vierumäen koulu sijaitsee Korson kaupunginosan puolella.


title: Vierumäki (Vantaa)

text: Vierumäki on yksi pääkaupunkiseudun rauhallisimissta alueista.


title: Kiila (Vantaa)

text: Kiila () on kaupunginosa Vantaalla ja rajoittuu pohjoisessa Tuusulan rajaan ja etelässä Vantaanjokeen.


title: Kiila (Vantaa)

text: Kiilan naapurikaupunginosia ovat Viinikkala etelässä, Lentokenttä idässä, Lapinkylä lännessä Vantaanjoen toisella puolella, Seutula lännessä ja Riipilä luoteessa.


title: Kiila (Vantaa)

text: Kiila on suhteellisen harvaan asuttua pientaloaluetta. Merkittävimmät asutustihentymät ovat Kuutamotien varrella sekä "Kesäkylässä" (ruots. Sommarbo), joka on 1950-luvulla perustettu loma-asuntoalue, mutta joka vuonna 1999 hyväksyttiin asemakaavassa asuntoalueeksi.


title: Kiila (Vantaa)

text: Kiilan kautta on linjattu meneväksi Kehä IV, josta on laadittu yleissuunnitelma. Linjaus on esitetty yleiskaavassa (2007).


title: Kiila (Vantaa)

text: Kiilassa on


title: Riipilä

text: Riipilä () on Vantaan kaupunginosa. Se sijaitsee Länsi-Vantaan pohjoisosassa Riipiläntien molemmin puolin, Vantaanjoen mutkan pohjoispuolella, ja ulottuu Nurmijärven ja Tuusulan kunnanrajoille asti. Vantaalla naapurikaupunginosia ovat Luhtaanmäki, Seutula ja Kiila. Riipilä on harvaan asuttua ja maaseutumaista asuinaluetta.


title: Riipilä

text: Riipilä on myös vanhastaan Helsingin pitäjän keskiaikaisperäinen maarekisterikylä, jonka kyläkeskus sijaitsee Seutulan kaupunginosassa Vantaanjoen mutkan sisäpuolella, ja joka ulottuu lännessä Vestraan asti.


title: Riipilä

text: Riipilän kaupunginosa sen sijaan sijaitsee nyt kokonaan joenmutkan pohjoispuolella ja kaupunginosan itäisin osa kuuluu Seutulan maarekisterikylään. Tämä johtuu siitä, että kun kauppalanosia muodostettiin 1972, ne rajattiin jokiin ja isoihin teihin. Kauppalanosista tuli kaupunginosia 1974.


title: Riipilä

text: Riipilän taajamia ovat "Männikkö" ja "Reuna". Kaupunginosan pohjoiskolkassa sijaitsee "Rajakoski".


title: Riipilä

text: Nimi Riipilä tulee todennäköisesti paikan vanhasta kylännimestä "Repo" tai "Repola" joka on ruotsalaiskirjureiden kirjauksissa muuttunut nykyiseen muotoonsa. Alueen ensimmäiset historialliselle ajalle säilyneet pysyvät asukkaat ovat ilmeisesti olleet lähtöisin rautakautisesta Hämeestä sekä osaksi Lohjan seudulta. Kylän nimenä oli 1960-luvulle saakka "Ripukylä".


title: Grand Prix 4

text: Grand Prix 4 (lyh. "GP4") on MicroProsen kehittämä ja Infogramesin julkaisema Formula 1 -simulaatiopeli, joka on tähän mennessä viimeisin Geoff Crammondin Grand Prix -sarjan peli. Päivitystä tuli peliä edeltäneeseen Grand Prix 3 -peliin grafiikassa ja ajettavassa kaudessa, joka pelissä on 2001. Pelissä on kaikki kauden 2001 lopussa kilpailleet kuljettajat sekä kaikki kyseisen kauden radat. Kuljettajan valintavalikossa pystyy itse muuttamaan kuljettajan, tallin sekä moottorivalmistajan nimeä.


title: Grand Prix 4

text: Peliin on tehty myös modeja, kuten vuosien 1979–2013 modit, sekä GP2 2005 ja 2011, A1GP, Formula BMW, IndyCar, CART 2002, TC 2000, NASCAR -modit.


title: Grand Prix 4

text: Lisäksi peliin on saatavilla monia ratoja ja yksittäisiä autoja."GP4" on voittanut BAFTA Interactive Entertainment Awards -palkinnon urheilupelien kategoriassa.


title: Myllymäki (Vantaa)

text: Myllymäki () on noin 300 asukkaan kaupunginosa Vantaan Kivistön suuralueen eteläosassa, Kehä III:n pohjoispuolella ja Hämeenlinnanväylän länsipuolella. Myllymäestä länteen on Petikko virkistys- ja yritysalueineen ja pohjoiseen on Keimolan metsämaita.


title: Myllymäki (Vantaa)

text: Myllymäki on myös vanha Helsingin pitäjän maarekisterikylä (1518-42 Jöns quernbakke, 1542 Quwrnbacka), jonka ulottuu idässä Vantaanjokeen ja etelässä Martinlaakson puolelle Voimalantiehen. Kylän pohjoisinta osaa on "Tyttömäki", jossa on kolmen kylän vanha rajapyykki. Myllymäki on saanut nimensä Vantaankoskella olleen myllyn mukaan.


title: Myllymäki (Vantaa)

text: Kaupunginosan halkaisee kesällä 2015 käyttöönotettu Kehärata, jonka asemista Vehkala sijaitsee Myllymäen kaupunginosassa. Alueelle on lisäksi suunniteltu Petaksen rautatieasemaa, jonka rakentamisesta ei ole vielä tehty päätöstä. Rata yhdistää Huopalahden rautatieasemalta alkavan rataosuuden Kivistön ja Lentoaseman kautta pääradalle ja edelleen Tikkurilan rautatieasemalle.


title: Myllymäki (Vantaa)

text: Myllymäessä sijaitsee "Petaksen" omakotialue. Sen on rakennettu 1950-60-luvuilla Vantaanjoen rannalla sijaitsevan "Petas" -nimisen talon takamaille. Talonnimi sisältää miehennimen Pet, joka on Petruksen (Pietarin) muunnos.


title: Myllymäki (Vantaa)

text: Kinkerikujalla, heti Kehä III:n ja Hämeenlinnanväylän risteysalueen luoteispuolella, sijaitsee kaksi myös naapurikaupunginosia palveleva Vantaankosken koulu (ala-aste).


title: Myllymäki (Vantaa)

text: Kehä III:n varressa Myllyniityntiellä oli ennen pieni teollisuusalue.Tämä alue purettiin Kehäradan tieltä. Alueella sijaitsi varastoja ja esimerkiksi NCC:n varikko. Tallimäentiellä toimii ratsastuskoulu.


title: Myllymäki (Vantaa)

text: Marja-Vantaan osayleiskaavan (2006) mukaisesti Myllymäkeen suunnitellaan työpaikka-alueita sekä Vehkalan että Petaksen asemien yhteyteen.


title: Myllymäki (Vantaa)

text: Kehä III:n oikaisu ja uusi eritasoliittymä valmistuivat 2012. Kaupunginosaan rakennettu Härkähaantie on nimetty vanhasta paikannimestä Oxhagen (1871 Oxhaga rå).


title: Luhtaanmäki

text:
Luhtaanmäki () on kaupunginosa Luoteis-Vantaan Kivistön suuralueella.
Luhtaanmäen maaseutumaisen maiseman halkaisee alueen poikki kulkeva Hämeenlinnanväylä. Luhtaanmäki rajautuu luoteessa Nurmijärven kuntaa ja sen suurinta taajamaa Klaukkalaa vasten. Vantaan puolella naapurikaupunginosia ovat Riipilä, Seutula, Kivistö, Keimola ja Vestra.


title: Luhtaanmäki

text: Luhtaanmäki kohoaa Vantaanjokilaaksosta harvaanasutulla maaseutumaisella seudulla. Luhtaanmäen kaunis profiili vanhoine rakennuksineen piirtyy jokiuoman ja kumpuilevien peltojen keskelle. Luhtaanmäessä on vielä jäljellä useita kulttuurihistoriallisesti arvokkaita rakennuksia, kuten 1860-luvulta oleva, poikkeuksellisen kookas Gripsin sotilasvirkatalo. Luhtaanmäen ja Keimolan kaupunginosien välissä kulkevan Luhtajoen yli kulkee vanha ja komea kaareva kivisilta, joka ei ole enää tieliikennekäytössä. Suojeltu Vantaanjoen peltoaukeamien kulttuurimaisema sijaitsee osin Luhtaanmäen kaupunginosassa, jossa Luhtajoki yhtyy Vantaanjoen pääuomaan.


title: Luhtaanmäki

text: Uudempaa, pääosin 1900-luvun puolivälistä lähtien rakennettua pientaloasutusta edustaa pääkaupunkiseutulaisittain suorastaan luonnonpuistoissa sijaitseva Syväojan pientaloalue Luhtaanmäen pohjoisosassa, Lamminsuon luonnonsuojelualueen ja Syväojan metsä ja lehdot -nimisen LUO-alueen välissä. Puolet Luhtaanmäen väestöstä asuu Syväojan kylässä. Luhtaanmäessä toimiva Syväojan Omakotiyhdistys on osa Seutulan Kyläyhdistystä, johon kuuluu kymmenen yhdistystä Luoteis-Vantaan eri osista.


title: Luhtaanmäki

text: Luhtaanmäen arvokkaat luontokohteet kytkeytyvät osaksi maakunnallista viherväylää, joka kulkee Vantaan ja Nurmijärven rajalla Vestran, Luhtaanmäen ja Riipilän kaupunginosissa. Tämä maakunnallisesti merkittävä ekologinen viherväylä yhdistää Nuuksion erämaat ja Keski-Uusimaan.


title: Luhtaanmäki

text: Luhtaanmäen pohjoisosassa, Hämeenlinnanväylän Klaukkalan liittymän ja Lamminsuon luonnonsuojelualueen välissä, sijaitsee kaupungin suurin työntantaja SE Mäkinen Logistics, jonka uudet toimitilat näkyvät sekä Hämeenlinnanväylälle että Vanhalle Hämeenlinnantielle. Nykyinen Keimolanportin tiepalvelualue aiotaan siirtää Luhtaanmäelle Klaukkalan liittymään (yleiskaava 2007). Muutos kytkeytyy Marja-Vantaan ja Kehäradan rakentamiseen.


title: Luhtaanmäki

text: Luhtaanmäki kuuluu Kivistön suuralueeseen, jossa toimii Kivistön aluetoimikunta. Vaaleissa Luhtaanmäki on osa Keimolan äänestysaluetta, jonka muodostavat Luhtaanmäki, Vestra, Keimola sekä Kivistön alue.


title: Suomen viranomaisten kielisäännökset

text: Suomen viranomaisten kielisäännökset ovat kielilakiin kirjattuja säännöksiä julkishallinnossa sisäisesti käytettävästä kielestä. Kielilain muodollisesti tasapuolinen suhtautuminen suomen ja ruotsin kieliin loppuu käsiteltäessä viranomaisten sisäistä kieltä. Säännösten käytännön vaikutus on se, että valtion keskushallinnon kielenä on suomi. Laki antaa mahdollisuuden käyttää ruotsia tai muuta kieltä, mikäli se on tarkoituksenmukaista. Sama koskee lainsäädäntötyötä. Oikeus ruotsinkieliseen kirjeenvaihtoon on kuitenkin taattu laitoksille, joilla ei ole todennäköisesti kykyä työskennellä molemmilla kielillä.


title: Suomen viranomaisten kielisäännökset

text: Viranomaisten sisäisenä kielenä on virka-alueen enemmistön kieli, jollei jonkin muun kielen käyttäminen ole tarkoituksenmukaisempaa. Viranomaisten kirjeenvaihto käydään suomeksi, jos eivät molemmat osapuolena olevat virastot ole yksikielisesti ruotsinkielisiä. Kunnille ja oppilaitoksille valtion viranomaisten on lähetettävä kirjeensä kunnan enemmistön kielellä tai oppilaitoksen kielellä. Kaksikielisten viranomaisten ja kuntien on hallintoasian ratkaisuun tarkoitettua lausuntoa antaessaan annettava lausuntonsa asian käsittelykielellä.


title: Suomen viranomaisten kielisäännökset

text: Kaksikielisen kunnan valtuuston kokouskutsu ja pöytäkirja sekä johto- ja muut säännöt on annettava molemmilla kielillä. Muitten toimielinten asiakirjojen kielistä päättää valtuusto.


title: Suomen viranomaisten kielisäännökset

text: Lait, asetukset ja viranomaisten oikeussäännöt annetaan molemmilla kielillä. Lakiehdotukset ja vastaavat mietinnöt tehdään valtaosin suomeksi ja niihin liitetään vain ruotsinkielinen tiivistelmä ja säädösteksti. Jos ne koskevat erityisesti maan ruotsinkielistä väestöä tai Ahvenanmaata, on teksti käännettävä kokonaisuudessaan ruotsiksi. Jos lakiehdotus koskee vain maan ruotsinkielistä väestöä tai Ahvenanmaata, se voidaan tehdä ruotsiksi ja varustaa suomenkielisellä tiivistelmällä ja säädöskäännöksellä.


title: Suomen viranomaisten kielisäännökset

text: Viranomaisten tiedotus on toteutettava turvallisuutta ja henkeä koskevissa asioissa koko maassa molemmilla kielillä. Muissa asioissa on tiedottaminen hoidettava kaksikielisissä kunnissa molemmilla kielillä. Tiedotteet ja muut vastaavat tekstit voidaan kuitenkin julkaista eri kielillä eri laajuudessa, kunhan molempien kieliryhmien tiedontarve tulee täytetyksi.


title: Sualocin

text: Sualocin eli α Del on Delfiinin tähdistössä sijaitseva seitsenkertainen tähti; komponentit A ja G ovat oikea pari, kun taas loput ovat vain sattumalta samassa suunnassa Maasta katsottuna, eli ne ovat joukko optisia komponentteja. Sualocin on toisin päin luettuna "Nicolaus", joka on 1700- ja 1800-luvuilla vaikuttaneen italialaisen tähtitieteilijän Niccolò Cacciatoren etunimen latinallistus. Tähti on meistä noin 240 valovuoden päässä, ja kirkkaudeltaan se on +3,77. A-komponentti on kirkkaudeltaan +3,9 ja fyysisen parin toinen osapuoli eli G-komponentti vastaavasti +6,4. Optiset komponentit ovat kirkkaudeltaan +13,4 (α Del B); +11,9 (C); +12,9 (D); +12,6 (E) ja +10,7 (F).


title: Vestra

text: Vestra () on kaupunginosa Vantaan Kivistön suuralue. Vestra rajautuu osittain Nurmijärveen ja Espooseen. Naapurikaupunginosia Vantaalla ovat Luhtaanmäki, Keimola ja Petikko.


title: Vestra

text: Vestra on harvaa pientaloaluetta. Maisemaa sävyttävät kallioisten mäkien, laajojen metsien, puronjokilaaksojen ja peltoaukeiden vuorottelu. Lepsämänjoki polveilee kaupunginosan läpi ja muodostaa osan sen itä-rajasta. Kaupunginosan etelä- ja länsiosassa on luonnonsuojelu- ja Natura-alueita (Vestran suot, lehdot ja vanhat metsät).


title: Avrami Smolenskilainen

text: Avrami Smolenskilainen (noin 1172 - 1224) oli pyhittäjä, joka saarnasi erityisesti katumuksesta ja viimeisestä tuomiosta 1200-luvulla.


title: Avrami Smolenskilainen

text: Hänet vihittiin munkkeuteen Jumalansynnyttäjän luostarissa, runsaan viiden kilometrin päässä Smolenskista, Selišassa. Kilvoiteltuaan yli 30 vuotta luostarissa hän igumenin suostuttelemana otti vuonna 1198 vastaan pappeuden arvon.


title: Avrami Smolenskilainen

text: Pyhittäjä Avrami Smolenskilainen kuoli noin vuoden 1224 tienoilla vietettyään munkkeudessa 50 vuotta.


title: Avrami Smolenskilainen

text: Pyhittäjä Avrami Smolenskilaisen muistopäivä on Suomen ortodoksisessa kirkossa elokuun 21. päivänä.


title: Sinitarra

text: Sinitarra eli liimatahna on monikertakäyttöinen liima-aine. Sitä voidaan käyttää muun muassa julisteen kiinnittämiseen seinään. Alkuperäinen väri on sininen, mutta nykyisin on markkinoilla myös muita värejä. Sinitarra on paineherkkää silomaista massaa, joka sisältää muun muassa öljyä, kumia, polymeereja ja elottomia täyteaineita.


title: Sinitarra

text: Nimen "sinitarra" alkuperä on Sini-tarra, joka on Bostik-yrityksen tuotenimi. Muita samanlaisia tuotteita eri valmistajilta ovat esimerkiksi "Buddies", "Pritt-Tack" ja "Tac 'N Stick".


title: Shirakami-sanchi

text: Shirakami-sanchi (, ’Shirakamin vuoristoalue’) on koskematon pyökkimetsä Japanin Honshūn saaren pohjoisosassa Tōhokun alueella Aomorin ja Akitan prefektuurien rajalla. Se on ollut Unescon maailmanperintökohteena vuodesta 1993, jolloin se valittiin luetteloon ensimmäisten joukossa Japanissa. Vuoristoinen, 169,7 neliökilometrin laajuinen alue sijaitsee 100–1 243 metrin korkeudella merenpinnasta ja se on Itä-Aasian suurin jäljellä oleva koskematon pyökkimetsä. Maailmanperintökohde kattaa noin kolmasosan Shirakamivuorten alueesta.


title: Shirakami-sanchi

text: Japaninpyökkipuiden ("Fagus crenata") lisäksi alueelta tavataan kauluskarhuja, japaninseroveita ja 87:ää lintulajia. Alue on suojeltu lailla, minkä lisäksi se on säilynyt hakkuilta tieyhteyksien puuttumisen ja jyrkän topografian ansiosta. Matkailutoimintaa on vain kohteen reuna-alueilla, joten sen ydinalue on säilynyt luonnontilassa. Merkittävä nähtävyys alueella ovat Anmon-vesiputoukset maailmanperintöalueen koillispuolella. Länsipuolella sijaitsevat vuorostaan Jūniko (”12 järveä”), pienten järvien ja lampien muodostama retkeilyalue, ja Nihon-kanjoni. Alueen ympäristössä on muutamia vierailukeskuksia.


title: IChat

text: iChat on Applen kehittämä pikaviestinohjelma joka tulee Applen OS X käyttöjärjestelmän mukana. iChat tukee SIP-protokollaa, ja sillä voi järjestää neljän hengen videokeskusteluja, kymmenen hengen äänineuvotteluja sekä lähettää pikaviestejä. iChat on myös yhteensopiva AOL- ja XMPP-ohjelmien kanssa. Sen sijaan iChat ei ole yhteensopiva tavanomaisen H.323-videoneuvottelun kanssa, vaan Macilla siihen pystyy mm. avoimen lähdekoodin ohjelmisto XMeeting.


title: IChat

text: iChatin seuraavassa versiossa, jonka on määrä ilmestyä Mac OS X Leopardin yhteydessä, lisätään tuki videotaustoille, Photo Booth -tehosteille ja tabeille. Uutena ominaisuutena tulee myös iChat Theather ja ruudunjako.


title: Damon Williams

text: Damon Kion Williams (s. 12. joulukuuta 1973) on yhdysvaltalainen koripallovalmentaja ja kilpauransa päättänyt koripalloilija. Pelaajana hän voitti pitkään edustamassaan Tampereen Pyrinnössä muun muassa kolme Suomen mestaruutta ja jokaisena mestaruusvuonna SM-finaalien parhaan pelaajan palkinnon. Baltian liigassa Williamsin edustama Pyrintö sijoittui neljänneksi vuonna 2014. Williams edusti urallaan Korisliigassa myös kahta muuta joukkuetta ja pelasi lisäksi Yhdysvalloissa yliopistossa ja piensarjassa, Unkarissa ja Italiassa.


title: Damon Williams

text: Williams lukeutuu parhaimpiin Suomessa pelanneisiin ulkomaalaispelaajiin. Hän on Pyrinnön seurahistorian tilastokärki useissa kategorioissa, muun muassa tehdyissä pisteissä. Korisliigan kaikkien aikojen tilastoissa hän on muun muassa eniten levypalloja ottanut pelaaja niin runkosarjassa kuin pudotuspeleissä ja eniten tripla–tuplia tehnyt pelaaja. Pyrintö on jäädyttänyt Williamsin pelinumeron 32.


title: Damon Williams

text: Williams syntyi 12. joulukuuta 1973. Hän pelasi yliopistokoripalloa Southern Colorado -yliopistossa, NCAA:n kolmannessa divisioonassa vuosina 1996–1998. Tämän jälkeen hän siirtyi kauden 1998–1999 ajaksi IBA-liigassa pelanneeseen Dakota Wizardsiin.


title: Damon Williams

text: Kaudeksi 1999–2000 Williams siirtyi Eurooppaan, suomalaiseen Pyrbasketiin. Pyrbasketin valmentaja Jarmo Laitisen mukaan ensimmäistä kertaa Euroopassa pelannut Williams oli hyökkäyspäässä alusta alkaen erinomainen, mutta hänen sopeutumisensa eurooppalaiseen puolustamiseen arvelutti, ja hänen koeaikaansa jatkettiin. Williams pelasi Pyrbasketissa lopulta kahden kauden ajan. Kaudella 1999–2000 Pyrbasket sijoittui runkosarjassa kuudenneksi. Williams teki runkosarjassa 29,7 pistettä ottelua kohden ja voitti sarjan korikuninkuuden. Pudotuspeleissä Pyrintö kuitenkin hävisi ensimmäiselle vastustajalleen Namika Lahdelle, joka voitti lopulta Suomen mestaruuden. Seuraavalla kaudella Pyrbasket voitti runkosarjan korierolla Espoon Honkaan, ja Williams voitti toisen korikuninkuutensa 27,6 pisteen keskiarvolla. Suomen cupissa Pyrbasket selviytyi loppuotteluun, jossa se hävisi Namika Lahdelle pistein 96–75. Pudotuspeleissä Pyrbasket voitti ensin BC Nokian otteluvoitoin 3–2 ja välierässä Vilpas Vikingsin samoin otteluvoitoin 3–2. Loppuottelusarjassa Espoon Honka voitti Pyrbasketin voitoin 0–3. Pyrbasket saavutti ensimmäisen SM-mitalinsa 20 vuoteen, ja Williams valittiin kauden lopuksi vuoden ulkomaalaisvahvistukseksi.


title: Damon Williams

text: Kaudeksi 2001–2002 Williams siirtyi unkarilaiseen Albacompiin. Hän oli kauden päätteeksi maan pääsarjan toiseksi paras pisteidentekijä.


title: Damon Williams

text: Unkarin-vuotensa jälkeen Williams siirtyi Italian toiseksi korkeimmalle sarjatasolle LegADueen, jossa hän pelasi kaksi kautta, ensimmäisen Bignami Castelmaggioressa ja toisen Robur Osimossa. Castelmaggiore selviytyi pudotuspeleihin, joissa Williams pelasi yhdeksässä ottelussa 23,9 pisteen keskiarvolla.


title: Damon Williams

text: Kaudeksi 2004–2005 Williams solmi sopimuksen Serie A -seura Air Avellinon kanssa. Avellino sijoittui kyseisellä kaudella 12:nneksi 18 joukkueen sarjassa jääden pudotuspelien ulkopuolelle. Kesällä 2005 hän kävi pelaamassa Meksikossa. Seuraavaksi kaudeksi Williams vaihtoi seuraa Pallacanestro Biellaan. Biella oli runkosarjan kahdeksas ja selviytyi pudotuspeleihin, joiden ensimmäisellä kierrokselle se hävisi lopulta hopeaa saavuttaneelle Climamio Bolognalle voitoin 1–3. Kolmannen Serie A -kautensa Williams pelasi Snaidero Cucine Udinessa, joka sijoittui runkosarjassa 12:nneksi eikä selvinnyt pudotuspeleihin.


title: Damon Williams

text: Viiden Italiassa vietetyn kauden jälkeen Williams palasi Suomeen ja Pyrbasketista vanhan nimensä takaisin vaihtaneeseen Tampereen Pyrintöön. Hän pelasi kaudella 2008–2009 hetken myös KTP:ssä, josta siirtyi kuitenkin takaisin Pyrintöön kesken runkosarjan. KTP antoi Williamsille potkut helmikuun lopulla luullen, ettei mikään joukkue tekisi sopimusta tämän kanssa. Pyrintö oli Williamsin liittyessä joukkueeseen sarjan viimeisten joukossa, ja joukkueen tavoite oli pysyä sarjassa. Williamsilla vahvistuneena se kuitenkin voitti loput 12 runkosarjan otteluaan ja puolivälierissä runkosarjassa toiseksi sijoittuneet Kouvot otteluvoitoin 3–0. Pyrintö hävisi välieränsä Joensuun Katajalle 3–1 viimeisen ottelun venyttyä jatkoajalle mutta voitti pronssiottelussa Espoon Hongan.


title: Damon Williams

text: Tampereella Williams voitti Suomen mestaruuden vuosina 2009–2010, 2010–2011 ja 2013–2014, ja hänet valittiin jokaisella mestaruuskaudella SM-finaalien parhaaksi pelaajaksi. Lisäksi Williams voitti Pyrinnössä SM-pronssin, yhden cup-mestaruuden ja kaksi cup-hopeaa. Kevään 2010 loppuotteluissa Pyrintö oli Torpan Poikia vastaan tappiolla 1–2-otteluvoitoin, mutta Pyrintö voitti suurilta osin Williamsin voitontahdon ansiosta kaksi viimeistä ottelua ja saavutti seuran ensimmäisen miesten Suomen mestaruuden.


title: Damon Williams

text: Williams saavutti tammikuussa 2012 tuhannen syötön rajan Suomen pääsarjassa historian kuudentena pelaajana. Helmikuussa Williams saavutti historian 17. pelaajana pääsarjassa 500 riiston rajan. 16. helmikuuta 2012 mennessä Williams oli pelannut Suomen runkosarjassa 266 ottelua, joista 217 perättäin. Tuolloin hän oli tehnyt runkosarjaotteluissaan 5 629 pistettä, ottanut 2 691 levypalloa, antanut 1 019 syöttöä, ottanut 500 riistoa ja onnistunut 330 torjunnassa.


title: Damon Williams

text: Elokuussa 2012 Williams teki kahden vuoden jatkosopimuksen Pyrinnön kanssa. Kausi alkoi Williamsin kohdalla hyvin: hän teki kolmen ensimmäisen viikon aikana kolme tripla-tuplaa ja siirtyi Faisal Abrahamin ohi pääsarjassa eniten tripla-tuplia tehneeksi pelaajaksi. Hänet myös valittiin liigan lokakuun pelaajaksi. Williams jäi 15. joulukuuta 2012 käydyssä ottelussa Kauhajoen Karhua vastaan ensimmäisen kerran Korisliiga-urallaan ilman pelitilannekoria. Seuraavassa sarjaottelussa Kouvoja vastaan Williams teki kauden viidennen tripla-tuplansa. Joulukuun lopulla hän teki 6 000. pisteensä Suomen runkosarjassa sen historian 24. pelaajana ja jälleen tripla-tuplan. Tammikuussa Williams otti Suomen pääsarjan 3000. levypallonsa ja pelasi 300. runkosarjaottelunsa. Maaliskuussa hän nousi Mikko Koskisen ohi Pyrinnön kaikkien aikojen eniten pisteitä tehneeksi pelaajaksi. Huhtikuussa Williamsin 280 peräkkäisen pelatun Korisliigaottelun putki, sarjan historian 11:nneksi pisin, katkesi.


title: Damon Williams

text: Kauden 2013–2014 alussa Williams teki Korisliiga-uransa 600. riiston, ja helmikuussa hän onnistui runkosarjassa historian viidentenä pelaajana 1 500 vapaaheitossa. Runkosarjan viimeisen ottelun Williams oli sivussa kokoonpanosta saatuaan kilpailukieltoa kielenkäytöstään Pyrinnön reservijoukkueen valmentajana I-divisioonassa. Huhtikuussa hän ylitti pudotuspeleissä historian kolmantena pelaajana 800 levypallon rajan ja toukokuussa yhdeksäntenä pelaajana 1 500 tehdyn pisteen rajan. Pyrinnön kausi sujui erinomaisesti: joukkue voitti Korisliigan runkosarjan uudella voittoennätyksellä ja yksi lopulta kolmanteen Suomen mestaruuteensa muun muassa Williamsin vahvan pelin ansiosta. Mestaruuden ratkaisseessa finaalissa Williams teki tilastomerkinnät 20/7/4/4 riistoa ja heitti ratkaisuhetkillä kaksi kolmen pisteen koria levyn kautta. Lisäksi Pyrintö pelasi ensimmäisenä suomalaisjoukkueena Baltian liigaa, jossa se sijoittui neljänneksi. Kauden lopuksi Williams palkittiin kolmannen kerran SM-finaalien arvokkaimpana pelaajana.


title: Damon Williams

text: Syyskuussa 2014 Williams teki vuoden jatkosopimuksen Pyrinnön kanssa. Baltian liigassa Pyrintö sijoittui alkulohkossaan kolmanneksi, ja helmikuussa Williams teki sarjan neljännesvälierissä sen historian toisena pelaajana tripla-tuplan. Korisliigassa Pyrintö sijoittui runkosarjassa kuudenneksi ja kohtasi puolivälierissä Kauhajoen Karhun. Ottelusarja jatkui viidenteen peliin saakka molempien joukkueiden voitettua kotiottelunsa. Karhu voitti viimeisen ottelun ja pudotti Pyrinnön jatkosta. Williams sai totuttuun tapaansa kauden aikana runsaasti pallollista vastuuta. Pudotuspelien aikana Williams ohitti Larry Poundsin ja siirtyi Korisliigan pudotuspelien kaikkien aikojen levypallotilaston kärkipaikalle.


title: Damon Williams

text: Williams teki Pyrinnön kanssa vuoden mittaisen jatkosopimuksen kesäkuussa 2015. Lokakuussa hän nousi Korisliigan historian kärkikymmenikköön tehdyissä runkosarjapisteissä ja ottelussa Helsinki Seagullsia vastaan hän heitti 38 pistettä. Joulukuussa hän antoi 42-vuotissyntymäpäivänään Korisliigan historian toisena pelaajana 2000. koriinjohtaneen syötön. Helmikuussa 2016 hän nousi Korisliigan historian eniten peliminuutteja runkosarjassa kirjauttaneeksi pelaajaksi. Maaliskuussa 2016 Harri Mannonen analysoi Pyrinnön tehneen kuluneella kaudella vähemmän pisteitä Williamsin oltua kentällä kuin tämän oltua vaihdossa. Pyrintö sijoittui runkosarjassa neljänneksi ja voitti pudotuspeleissä Bisonsin sekä Helsinki Seagullsin. Loppuotteluissa Pyrintö hävisi Kouvoille 1–4-voitoin, ja Williams saavutti uransa toisen SM-hopeamitalin. Aamulehden kaudenpäätösarviossa Williamsin arvioitiin pitäneen palloa pudotuspeleissä muutaman kerran liian pitkään. Williamsin peliajan vähentyminen pudotuspeleissä johti aikaisempia kausia pienempiin tilastokeskiarvoihin useissa kategorioissa.


title: Damon Williams

text: Elokuussa 2016 42-vuotias Williams siirtyi hyvän ystävänsä Damion Dantzlerin valmentamaan lapualaiseen Kobriin. Pyrinnön seuraikonin ja pelillisesti merkittävän tekijän sopuisa siirtyminen edellisvuosien heikoimpiin pääsarjajoukkueisiin lukeutuneeseen Kobriin herätti mediahuomiota.


title: Damon Williams

text: Kaudeksi 2017–2018 Williams palasi Tampereelle, missä hän pelasi Pyrinnön reservijoukkueessa toiseksi ylimmällä sarjatasolla. Hän pelasi M1DA-kauden runkosarjassa 11,5 pisteen, 10,7 pisteen ja 5,4 korisyötön keskiarvoilla. Korkeimmillaan Williams nappasi yksittäisessä ottelussa 16 levypalloa ja heitti helmikuussa kauden selkeästi korkeimman pistelukemansa (35). Pyrintö II sijoittui runkosarjassa kuudenneksi ja hävisi puolivälierissä ToPolle 3–1-otteluvoitoin. Williamsin viimeiseksi otteluksi valtakunnallisissa sarjoissa jäi Pyynikin palloiluhallissa 16. maaliskuuta 2018 pelattu ToPo-puolivälieräottelu.


title: Damon Williams

text: Williams toimi Pyrintö II:n apuvalmentajana M1DA:ssa jo pelaaja-aikanaan vuosina 2013–2015. Kaudella 2018–2019 hän aloitti Pyrinnön talent-valmentajana, B-poikajoukkueen valmentajana ja miesten reservijoukkue Pyrintö Akatemian apuvalmentajana.


title: Damon Williams

text: Williams oli voitonhaluinen pelaaja, jonka pelityyliin kuului itsevarmuus, joka saattoi joskus näkyä liiallisena yksinyrittämisenä. Helsingin Sanomat kuvaili Williamsia "ikitaistelijaksi, joka ei luovuta koskaan". Helsingin Sanomien mukaan Williams saapui harjoituksiin ensimmäisenä ja poistui sieltä viimeisenä. Williamsilla oli erinomainen kestävyys: hän pelasi kausien aikana yleensä kaikissa joukkueensa otteluissa ja oli loukkaantumisten vuoksi sivussa vain poikkeustapauksissa. Williams kertoi vuonna 2015 Aamulehden haastattelussa, että hänelläkin oli urallaan loukkaantumisia, joista hän ei kuitenkaan kertonut julkisuuteen. Esimerkiksi Kotkassa pelatessaan hän pelasi sormi murtuneena. Valmentaja Jarmo Laitinen arveli vuonna 2016 Williamsin kunnossa pysymisen olleen pääosin perinnöllistä, mutta tämä oli Laitisen kuuleman mukaan lisännyt oheisharjoitteitaan iän karttuessa loukkaantumisten estämiseksi.


title: Damon Williams

text: Pyrinnön päävalmentaja Pieti Poikola kuvaili keväällä 2014 Williamsia tilastojaan tärkeämmäksi pelaajaksi. Poikolan mukaan Williams oli kyseisellä hetkellä joukkueen paras puolustaja ja pelinlukutaidoltaan Korisliigan paras pelaaja, joka pystyi pelaamaan eri rooleissa ja ottamaan levypalloja. Poikola luki Williamsin vahvuuksiksi pelinlukutaidon ja oikein sijoittautumisen sekä kertoi tämän olleen tärkeä osa kentällä valmentajien kuvioita toteutettaessa.


title: Damon Williams

text: Williamsin kautta pyrittiin usein pelaamaan ottelun ratkaisevilla hetkillä. Hänellä oli tapana pitää palloa lähes hyökkäysajan loppuun. Williamsin liikevalikoimaan kuului vaikeasti puolustettava hyökkäys, jossa hän eteni selkä päin korille kierähtäen vapaaksi korin alle tai vaihtoehtoisesti heittäen fadeaway-heiton. Puolustajansa Wiiliams haastoi lähes aina, ja hän kykeni antamaan vapauttavia syöttöjä vaikeistakin paikoista. Harri Mannosen maaliskuun 2016 kirjoituksen mukaan Williams oli hyökkäyksessä 1 vastaan 1 -pelaaja ja heikko skriineissä sekä tekijänä että hyödyntäjänä.


title: Damon Williams

text: Eurobasket.com-sivuston mukaan Williams oli nopeudellaan, voimallaan ja reagointikyvyllään kyvykäs pieni laitahyökkääjä, joka kykeni pelaamaan myös takamiehenä tai isona laitahyökkääjänä. Koska Williams kykeni sekä hyvään korinalus- että kaukoheittopeliin, käytti hän usein puolustajansa heikkouksia hyväkseen: isot pelaajat hän ohitti pallonkäsittelyllään, ja itseään pienemmät pelaajat hän haastoi käyttämällä hyväkseen pituuttaan.


title: Damon Williams

text: Koripalloilija Tuomas Iisalon mukaan Williamsilla oli poikkeuksellinen intensiteetti lajiin suhteutettuna. Iisalon mukaan Williamsilla oli vahva kilpailuvietti, ja hän eli voimakkaasti pelin mukana. Valmentaja Sami Toiviaisenkin mukaan Williamsin tunteet näkyivät voimakkaasti ottelujen aikana. Williamsille muun muassa tuomittiin tekninen virhe tämän tuijotettua erotuomaria liian vihaisesti. Williamsia kutsuttiin usein tämän etunimellä, ja vastustajajoukkueiden kannattajat paikkakunnasta riippumatta huusivat usein toistuvasti Williamsin etunimeä muun muassa tämän asetuttua heittämään vapaaheittoja.


title: Damon Williams

text: Williams on jo pelkästään tilastojen valossa yksi Suomen pääsarjakoripallon historian menestyneimmistä ja merkityksellisimmistä ulkomaalaispelaajista. Keskusteluissa kaikkien aikojen parhaista ulkomaalaispelaajista Williams ja Larry Pounds ovat sijoittuneet tyypillisesti korkeimmalle. Williamsin on nostanut vertailun kärkisijalle muun muassa valmentaja Jukka Toijala.


title: Damon Williams

text: Pyrintö jäädytti Williamsin pelipaidan 15. joulukuuta 2018. Hän on Pyrinnön ensimmäinen ja ainoa pelipaitansa kattoon saanut ulkomaalaissyntyinen henkilö. Muista kunnioitetuista pelaajista poiketen Williamsin pelinumero 32 on ainoa, jonka Pyrintö on poistanut käytöstä.


title: Damon Williams

text: Välillä keskusteltiin, olisiko Williamsin pelaaminen Suomen maajoukkueessa ollut mahdollista kansalaisuusasioiden kuntoon saattamisen jälkeen. Williams halusi pelata maajoukkueessa, ja hän haki Suomen kansalaisuutta ensimmäisen kerran vuonna 2004 mutta ei läpäissyt kielikoetta. Italian-vuosinaan Williams harjoitteli Suomessa ja palasi pelaamaan maahan, koska halusi olla lähempänä perhettään. Williams on asunut Suomessa vuodesta 1999, ja hän avioitui suomalaisen Evan kanssa vuonna 2003. Heillä on kolme lasta. Syksyllä 2015 Korisliigan herrasmiessopimuksen muututtua pysyvällä oleskeluluvalla Suomessa asunut Williams luettiin ns. kotimaiseksi pelaajaksi.


title: Emil Pasanen

text: Emil Pasanen (25. elokuuta 1910, Viitasaari – 6. lokakuuta 1981 Viitasaari) oli suomalainen Mannerheim-ristin ritari numero 14.


title: Emil Pasanen

text: Sotamies Pasanen oli jatkosodassa konepistoolimiehenä Jalkaväkirykmentti 50:ssä ja osallistui hyökkäysvaiheessa useisiin taisteluihin. Pasanen muun muassa esti yksin konepistoolillaan Prääzän taistelun ratkaisukohdassa 200-miehistä vihollisosastoa tunkeutumasta tilapäisasemiin. Mannerheim-ristin ritariksi hänet nimitettiin 26. syyskuuta 1941.


title: Emil Pasanen

text: Siviiliammatiltaan hän oli maanviljelijä ja metsätyömies. Hänet ylennettiin alikersantiksi 4. kesäkuuta 1968.


title: Flogging Molly

text: Flogging Molly on kelttivaikutteista folkpunkia soittava irlantilais-yhdysvaltalainen yhtye, joka perustettiin Los Angelesissa vuonna 1997. Yhtyeessä on seitsemän jäsentä.


title: M14

text: M14 ("United States Rifle, Caliber 7.62 mm, M14") on sekä Springfield Armoryn että Winchester-, Thompson-Ramso-Woolridge- ja Harrington & Richardson -asetehtaiden Yhdysvaltojen asevoimille valmistama 7,62×51 mm NATO -kaliiperinen, kaasumäntätoiminen, kerta- ja sarjatulta ampuva kivääri.


title: M14

text: Kivääri suunniteltiin pitkälti edeltäjänsä M1 Garandin pohjalta, ja sen prototyyppi valmistui vuonna 1954. Suurimmat rakenne-erot Garandiin verrattuna ovat kaliiperin lisäksi sarjatulimahdollisuus, uudentyyppinen kaasumäntämekanismi ja irrotettava lipas. Ase otettiin tuotantoon vuonna 1958, ja ensimmäiset aseet toimitettiin heinäkuussa 1959. Sitä valmistettiin vuosien 1959–1964 välillä 1 380 874 kappaletta.


title: M14

text: Vuonna 1967 M14:n valmistuslinja myytiin Taiwanille, joka alkoi tuottaa kivääriä asevoimilleen Type 57 (民國57年) -nimellä.


title: M14

text: M14 alettiin vuodesta 1965 alkaen korvata M16-rynnäkkökiväärillä.


title: M14

text: Ikääntyneiden M1 Garandin tarkka-ampujamallien korvaajaksi valittiin vuonna 1968 M14 ja vuoden 1969 aikana "Rock Island Arsenal" muunsi 1 435 armeijan kilpa-ammuntakäyttöön valmistettua M14 "National Match" -versiota tarkka-ampujakivääreiksi lisäämällä niihin "Leatherwood 3–9x Adjustable Ranging Telescope" ("ART") -kiikaritähtäimen. Kiväärin mallinimike oli vuoteen 1975 asti XM21, jolloin nimikkeeksi tuli M21.


title: M14

text: M21 säilyi Yhdysvaltain armeijan virallisena tarkka-ampujakiväärinä vuoteen 1988, jolloin sen korvaajaksi valittiin M24.


title: M14

text: XM25/M25 on M21 -mallin edelleenkehitelmä 1980-luvun lopulta. Sitä valmistettiin asevarikkotyönä Yhdysvaltain armeijan ja laivaston erikoisjoukoille. Kiväärit varustettiin useimmin Bausch & Lomb 62-1040 Tactical 10 x 40 mm -kiikaritähtäimellä, joissain käytettiin myös Leupold & Stevens Ultra Mark 4 M1, Ultra Mark 4 M3 ja Vari X-III LR M3 -tähtäintä.


title: Matthau Mikojan

text: Matthau Mikojan (oik. Matti Mikkonen, s. 26. maaliskuuta 1982) on suomalainen muusikko, joka on ollut Bloodpit-yhtyeen kitaristi-laulaja.


title: Matthau Mikojan

text: Matthau tutustui Paavo Pekkoseen 1990-luvun puolivälissä. He soittivat yhdessä muun muassa nimillä RIP ja Turmio. Heidän ensimmäinen konserttinsa oli akustinen esiintyminen Bar Nellimissä, Naimasaaressa vuonna 1995. Yhtyeeseen ei yrityksistä huolimatta tuntunut löytyvän muita jäseniä, joten soittotoiminta hiipui vähitellen. Vuonna 1998 he kuitenkin päättivät vielä yrittää ja perustivat Bloodpit-nimisen yhtyeen. Lehti-ilmoituksen avulla he löysivät yhtyeeseen basistin ja myöhemmin rumpalin.


title: Matthau Mikojan

text: Ensimmäinen Bloodpit-konsertti järjestettiin vuoden 1998 marraskuussa. Bloodpitin nykyinen kokoonpano muodostui vuonna 2002, ja muutaman omakustanteen jälkeen he vuonna 2005 solmivat levytyssopimuksen Beemvees-levy-yhtiön kanssa. Samana vuonna julkaistu ensimmäinen virallinen single "Out to Find You" nousi julkaisuviikollaan Suomen virallisen singlelistan kärkeen. Bloodpit on julkaissut kaksi albumia, EP:n sekä neljä singleä. Bloodpitin tuotantoa on julkaistu useissa maissa, Suomen lisäksi mm. Venäjällä, Tanskassa, Norjassa, Ruotsissa, Australiassa, Saksassa, Itävallassa, Sveitsissä ja Italiassa.


title: Matthau Mikojan

text: Bloodpit jättäytyi määrittelemättömälle tauolle heinäkuussa 2007 Matthau Mikojanin mielenterveys- ja päihdeongelmien vuoksi, ja Soundi-lehden lokakuun 2007 numerossa Mikojan ilmoitti Bloodpitin virallisesti hajonneeksi. Samassa Soundin numerossa Mikojan kertoi myös tekeillä olevasta sooloalbumistaan, jonka Poko Rekords julkaisi maaliskuussa 2008. Ensimmäinen single "Stiletto Heels" julkaistiin 6. helmikuuta ja "Too Fortunate to Cry" -niminen EP 23. huhtikuuta 2008.


title: Matthau Mikojan

text: Marraskuussa 2008 ilmestyi "Chasing Ghosts" -EP, jonka kaksi ensimmäistä kappaletta ovat mukana myös alkuvuodesta 2009 julkaistulta pitkäsoitolta "Mania for Life".


title: Matthau Mikojan

text: Mikkonen on Popeda-yhtyeen alkuperäiskitaristi Tapani "Arwo" Mikkosen poika. Myös hänen isoveljensä Jukka Mikkonen (taiteilijanimeltään Sir Christus) oli muusikko.


title: KV63

text: KV63 on hautakammio Kuninkaiden laaksossa, Egyptissä. Sen löysi Otto Schaden ja University of Memphisin työryhmä 10. maaliskuuta 2005. Julkinen ilmoitus löydöstä annettiin 9. helmikuuta 2006.


title: KV63

text: Kammiosta löydettiin seitsemän arkkua ja useita ruukkuja. Arkuista ei ole löydetty muumioita, vaan ne sisälsivät muumiointivälineitä. Kammiota on todennäköisesti käytetty muumiointivälineiden varastona. Arkkitehtoninen tyyli ja löydökset viittaavat siihen, että hautakammio on 18. dynastian aikainen.


title: Ville Liimatainen

text:
Ville Juhani Liimatainen (s. 1986) on suomalainen muusikko, joka laulaa Flinch-yhtyeessä. Ville on asunut Raholan perhetukikeskuksessa kolme vuotta vanhemman isoveljensä Jonne Aaron Liimataisen kanssa, minkä jälkeen hän muutti Nokialle tukiperheeseen ollessaan vielä alaikäinen. Ville pelasi vielä tuolloin jääkiekkoa, mutta löysi veljensä tavoin musiikin.
Flinch-yhtyeen manageri on myös Negativen managerina tunnettu Tommi Liimatainen, joka on Villen ja Jonnen isoveli.
Flinchin ensimmäinen pitkäsoitto "Kuvastin" ilmestyi keväällä 2006.
Flinch hajosi erimielisyyksien takia, mutta Ville on koonnut bändin uudelleen uudella kokoonpanolla.


title: Anthony Daniels

text: Anthony Daniels (s. 21. helmikuuta 1946 Salisbury, Wiltshire) on englantilainen näyttelijä.


title: Anthony Daniels

text: Parhaiten Daniels tunnetaan roolistaan droidi C-3PO:na, jota hän näyttelee kaikissa kahdeksassa "Tähtien sota" -elokuvassa sekä "" -animaatioelokuvassa. Hän on myös näytellyt C-3PO:ta muun muassa lastenohjelmissa "The Muppet Show" ja "Seesamitie". Animaatiosarjassa "Droidit" hän toimi hahmon äänenä.


title: Anthony Daniels

text: Daniels on näytellyt monessa televisiosarjassa useimmiten pienissä rooleissa. Hän ääninäytteli Legolasia animaatioelokuvassa "Taru sormusten herrasta" vuodelta 1978.


title: Wiener Neustädter Flugzeugwerke

text: Wiener Neustädter Flugzeugwerke oli itävaltalainen lentokonetehdas. Se toimi etenkin natsi-Saksan aikana Messerschmitt Bf 109 -hävittäjiä valmistavana tehtaana.


title: Wiener Neustädter Flugzeugwerke

text: Tehdas perustettiin 1915 Wiener Neustadtiin Wienin lähelle. Se rakensi Itävalta-Unkarille Albatros D.II ja Albatros D.III sotilaslentokoneita.


title: Wiener Neustädter Flugzeugwerke

text: Ensimmäisen maailmansodan jälkeen Steyr Daimler Puch otti tehtaan haltuunsa ja alkoi tehdä siellä autojen koreja. Vuonna 1933 tämä tuotanto siirtyi Steyrin tehtaille ja tehdashallit olivat tyhjät vuoteen 1935. Tuolloin perustettiin yhtiö nimeltään "Wiener Neustädter Flughafenbetriebs GmbH" ja lentokoneiden tuotantoa aloiteltiin uudestaan.


title: Wiener Neustädter Flugzeugwerke

text: Maaliskuussa 1938 Itävalta liitettiin osaksi Saksaa. Tässä vaiheessa tehtaan nimi oli: Wiener Neustädter Flugzeugwerke GmbH (WNF). Hermann Göring oli itse organisoimassa Itävallan ilmailuteollisuutta, tehtaasta tuli emätehdas ja muita tehtaita perustettiin sen alaisuuteen.


title: Wiener Neustädter Flugzeugwerke

text:
Vuodesta 1939 vuoteen 1945 tehdas toimitti 8 545 Messerschmitt Bf 109 -hävittäjää muun muassa Saksaan ja Suomen ilmavoimille. Tehdas oli Yhdysvaltain maavoimien ilmavoimien (USAAF) pääkohteita Itävallassa – sitä pommitettiin 29 kertaa. Kaupungin 4 000 talosta säästyi pommituksissa vain 18 vaurioitumatta. Teollinen toiminta hajautettiin eri paikkoihin.
Päätehdas oli vuoteen 1989 raunioina. Sen jälkeen alueelle on tullut yrityksiä.


title: Wiener Neustädter Flugzeugwerke

text: Tehtaiden sijoittelu


title: Iðunn

text: Iðunn oli yksi skandinaavien mytologian jumalattarista. "Eddan" mukaan hänen hallussaan olivat ihmeelliset omenat, joiden avulla aasat säilyttivät ikuisen nuoruutensa. Iðunn oli jättiläisjumala Bragin vaimo.


title: Iðunn

text: Kun myrskyjättiläinen Tjasse kaappasi Iðunnin alkoivat jumalat vanheta. Jumalat lähettivät Lokin hakemaan Iðunnia. Loki tappoi jättiläisen ja palautti Iðunnin, jolloin jumalien ikääntyminen pysähtyi.


title: Iðunn

text: Nimi kirjoitetaan eri kielissä Idun, Idunn, Idunnor, Iduna, Idunna, Ithun tai Ithunn. Nimi tarkoittaa ”Elvyttäjää”.


title: Brian Wilson

text: Brian Douglas Wilson (s. 20. kesäkuuta 1942 Hawthorne, Kalifornia) on yhdysvaltalainen muusikko, laulaja, lauluntekijä ja tuottaja, joka tunnetaan parhaiten The Beach Boys -yhtyeen perustajana ja pääasiallisena säveltäjänä, sovittajana ja tuottajana. Vaikka hänen tuotantonsa suosio on vaihdellut vuosien myötä, häntä pidetään nykyään yhtenä tärkeimmistä ja vaikutusvaltaisimmista pop-säveltäjistä.


title: Brian Wilson

text: Hyvin varhain todettu lahjakkuus auttoi Wilsonia kehittymään nopeasti taitavaksi laulajaksi, säveltäjäksi sekä studiotuottajaksi huolimatta oikean korvan täydellisestä kuuroudesta. Hänen musiikkinsa ominaispiirteitä on tapa käyttää moniäänisiä lauluosuuksia, orkesterille sovitetut teokset, sekä varsinkin 1960-luvun puolenvälin jälkeen kokeilevat rakenteet. Piirteet ovat erityisen selkeästi kuultavissa Wilsonin SMILE-kauden sävellyksissä.


title: Brian Wilson

text: Wilsonin täydellisyydenkaipuu studiotilanteissa on usein ajanut muut yhtyeen jäsenet sekä Wilsonin käyttämät studiomuusikot läkähdyksen ja turhautumisen partaalle. Osittain tästä syystä alun perin julkaisematta jäänyttä levyä "Smile" äänitettiin pahimmillaan kolmessa studiossa yhtä aikaa, ja lopputuloksena levy oli tuhansien eri äänitysten ja ottojen sekava palapeli, jonka Wilson lopulta viimeisteli vasta 38 vuoden jälkeen vuonna 2004. Phil Spectorin tavoin Wilson käyttää stereokuvan sijasta levyillään yhä monomiksausta, mikä ei hänen mukaansa liity kuurouteen.


title: Brian Wilson

text: Wilsonin varhaisimpia vaikuttimia olivat muun muassa lauluyhtye The Four Freshmen sekä Chuck Berry. Ihailemaansa Phil Spectoria Wilson piti sekä oppi-isänään että kilpailijanaan. Hieman myöhemmin, kun Wilson oli ottanut jo täyden taiteellisen kontrollin Beach Boysien levytyksistä, hän koki Beatlesit suurimmiksi vaikuttajikseen sekä kilpailijoikseen. Myöhemmin Paul McCartney on kutsunut Wilsonin Pet Sounds -levylle tekemää kappaletta "God Only Knows" maailman kaikkien aikojen parhaaksi pop-lauluksi.


title: Brian Wilson

text: Perustettuaan yhtyeensä, The Beach Boysin, Wilson ohjasi yhtyeen kansainväliseen suosioon yhdessä veljiensä Carlin ja Dennisin, serkkunsa Mike Loven ja perhetuttunsa Al Jardinen kanssa. Hän sävelsi ja tuotti yhtyeelle vuosina 1962−1967 sarjan pop-klassikoita: "Surfin' USA", "Fun, Fun, Fun"," "I Get Around," "Help Me, Rhonda," "California Girls," "Wouldn't It Be Nice," "God Only Knows", "Good Vibrations" ja "Heroes and Villains.". Samaan aikaan hän tuotti ja sävelsi myös muille yhtyeille ja artisteille.


title: Brian Wilson

text: Wilsonin studiotyö saavutti taiteellisen huippunsa 1960-luvun puolivälissä, jolloin hän sävelsi ja tuotti pop-taiteen merkkipaalun Pet Soundsin. Wilson jättäytyi kiertue-elämästä saatuaan hermoromahduksen lentokoneessa Amerikan kiertueen aikana. Sen vuoksi hän pystyi keskittymään täysin sävellys- ja studiotyöhönsä. Pet Sounds äänitettiin muiden yhtyeen jäsenten ollessa Japanin kiertueella, ja sitä pidetäänkin lähes Brian Wilsonin soolotyönä. Levyltä julkaistu single "Caroline, No" julkaistiinkin pelkästään Wilsonin nimellä. Levy mainitaan usein yhtenä merkittävimmistä pop-levyistä. Se toimi myöhemmin suurena innoituksena muun muassa The Beatlesin Sgt. Pepper's Lonely Hearts Club Band -levylle ja jätti pysyvän merkin 1900-luvun loppupuolen musiikkiin.


title: Brian Wilson

text: Vain hieman levyn julkaisemisen jälkeen Wilson viimeisteli jo Pet Soundsin aikaan alkunsa saaneen, aikanaan maailman kalleimman single-äänitteen, "Good Vibrations". Miljoonia myynyt listaykkönen oli studiotuotantona sekä sävellyksenä valtavasti aikaansa edellä oleva tuotos ja Wilsonin uralla lopulta ylittämätön huippu niin taiteellisesti kuin kaupallisesti.


title: Brian Wilson

text: Odotusten ja paineiden alaisena Wilson rupesi työstämään teosta, josta hän suunnitteli "Teinioopperaa jumalalle". Yhdessä lyyrikkonsa Van Dyke Parksin kanssa hän rupesi kuumeisesti toteuttamaan teosta, jossa heidän oli tarkoituksena porautua syvälle Amerikan historiaan ja kokeilla pop-taiteen rajoja. Levyä äänitettiin useissa studioissa yhtä aikaa, ja lopputuloksena oli valtava määrä erilaisia muunnelmia, ottoja ja versioita teemoista, jotka olivat välillä hyvinkin lyhyitä palasia kokonaisuudesta. Kasautuvat paineet levy-yhtiön ja muun yhtyeen, erityisesti Mike Loven suuntaan, raskas huumeiden käyttö yhdistettynä mielenterveysongelmiin ja lohduton aikataulujen venyminen sai lopulta Wilsonin epäilemään koko hanketta. Valtavan ennakkomainonnan saanut levy pantiin lopulta jäihin toukokuussa 1967. Tämä oli Wilsonille valtava henkilökohtainen ja ammatillinen pettymys, mistä hän ei mitä ilmeisimmin koskaan täysin selvinnyt.


title: Brian Wilson

text: Epäonnistumisen jälkeen hän luopui Beach Boysien levyjen tuottajan roolistaan ja syöksyi seuraavina vuosina vuosikymmeniä kestäneisiin huumeiden ja skitsoaffektiivisen häiriön varjostamiin henkilökohtaisiin ongelmiin. Tämän jälkeen The Beach Boysit äänittivät Wilsonin kotistudiossa erittäin sekavan kokoelman Smilen kappaleista tehtyjä versioita, joista päällimmäisenä kuuluu ryhmän huumeiden sekoittama mielentila ja taiteellisen määränpään puute. 1960- ja 1970-lukujen taitteessa hän osallistui vaihtelevalla roolilla The Beach Boysien levyjen sävellystyöhön, mutta suunnan menetys näkyi töissä. Iloisen Kalifornian tulkin sijaan lauluissa kuultiin synkän henkilökohtaisen murheen raastamaa yksinäistä kulkijaa, kuten Surf´s Up levyltä löytyvässä laulussa "Till I Die" vuodelta 1971: "I´m a leaf on a windy day, pretty soon I´ll be blown away".


title: Brian Wilson

text: 1970-luvun alun studioyritykset hiipuivat lopulta täysin, ja Wilson käytti lopulta kaiken aikansa ylensyöntiin, nukkumiseen ja huumeiden käyttöön. Hänen lähipiirinsä kutsui apuun ristiriitaisen maineen saaneen terapeutti Tohtori Eugene Landyn saadakseen Wilsonin työskentelemään ja ylipäätään nousemaan yläs aamuisin. Wilson piristyi hoidosta siinä määrin, että vuonna 1976 hän osallistui ensimmäistä kertaa yhtyeen konsertteihin sitten vuoden 1964. Hän myös äänitti muutamia uusia levyjä, tosin välttävällä menestyksellä. Landy diagnosoi Wilsonilla paranoidisen skitsofrenian, joka myöhemmin korjattiin skitsoaffektiiviseksi häiriöksi. Vuoteen 1982 mennessä Wilsonin huono mielenterveys ja kokaiinin käyttö saivat monet epäilemään hänen henkensä olevan vaarassa. Tohtori Landyltä pyydettiin jälleen apua. Hän laittoi Wilsonin rajummalle kuntoutusohjelmalle, jossa Wilson joutui erkanemaan perheestään ja yhtyeestään ja toteuttamaan tiukkaa ruokavaliota. Kuntoutusohjelma sekä äärimmäiset ja pitkälliset terapiaistuntonnot saivat Wilsonin palaamaan maan pinnalle.


title: Brian Wilson

text: Live Aid -konserttiesiintymisessä 1985 Wilson näytti terveemmältä kuin pitkään aikaan. Toisaalta Landyllä hallitsi potilaastaan aina manageroinnista hänen taiteellisena yhteistyökumppaninaan toimimiseen. Tätä jatkui yhteensä noin kahdeksan vuotta, kunnes Wilsonin veli Carl ryhtyi toimenpiteisiin vapauttaakseen veljensä. Tällöin huomattiin Landyn pitäneen Wilsonia huumattuna ja taloudellisesti lähes orjuutettuna ja täysin riippuvaisena Landyn "hoito-ohjelmasta". Landyn todettiin lääkinneen Wilsonia väärin, ja hänen huomattiin olleen myös kouluttamaton ammattiinsa. Saatuaan oikeanlaista hoitoa Wilsonin tila rupesi pikaisesti paranemaan 1990-luvun myötä.


title: Brian Wilson

text: Vaikka Wilson julkaisikin ensimmäisen sooloalbuminsa jo 1988, se oli muutamista onnistumisistaan huolimatta pitkälti Eugene Landyn hoidon varjostama projekti. Samaan aikaan julkaistu omaelämäkerta "Wouldn't It Be Nice - My Own Story" vedettiin myöhemmin markkinoilta Wilsonin todistettua sen olleen laajalti Landyn tekele, jossa käytettiin sekaisin Wilsonin oikeita sekä tekaistuja haastattelunpätkiä. Tosissaan Wilson pääsi takaisin työn ääreen vasta 90-luvun puolessavälissä, josta alkoikin tasainen paluu. Vuonna 1998 Wilson teki yllättävän paluun lavoille esittämällä Pet Soundsia Pohjois-Amerikan ja Euroopan kiertueillaan. Kolmen uuden soololevyn, useiden sivuprojektien ja Van Dyke Parksin kanssa tehdyn yhteistyön jälkeen Wilson esitti vielä yllättävämmin alkuvuodesta 2004 Lontoon Albert Hallissa ensimmäistä kertaa koko SMILEn ja ilmoitti, että SMILE tullaan julkaisemaan lopulta myös äänitteenä.


title: Brian Wilson

text: Syyskuun 24. 2004 julkaistiin 38 vuoden odotuksen jälkeen SMILE kokonaisuudessaan ja viimeisteltynä. Se muodostui kesällä 2004 äänitetyistä uusista versioista alkuperäisen suunnitelman mukaisesti. Van Dyke Parks ja Wilson viimeistelivät muutamat kesken jääneet sävellykset, ja niin aiemmin bootleg-äänitteinä levinnyt levy viimein julkaistiin. Wilson antoi ymmärtää, että julkaisu merkitsi hänen viimein päässeen yli vuosikymmenten traumastaan uransa suhteen. Smilen alkuperäisen version kesken jääminen oli symboloinut vahvasti hänen henkistä tilaansa ja ongelmiaan ja hän oli vuosikymmenien aikana toistuvasti koettanut palata tuloksetta hankkeen pariin. Wilson palkittiin mm. Grammy-palkinnolla, ja kun hän pääsi työn makuun, toteutui uusi Amerikan kiertue ja jouluksi 2005 "What I Really Want for Christmas" -joululevy.


title: Brian Wilson

text: Vuonna 2008 ilmestyi levy "That Lucky Old Sun", jossa näkyi hänen perfektionisminsa. Samoin aikoihin hän suunnitteli kunnioittavansa Gershwinin veljeksiä, Georgea ja Iraa, levyttämällä albumin heidän kappaleistaan. "Brian Wilson Reimagines Gershwin" näki päivänvalon elokuussa 2010. Gershwinin sukulaiset antoivat Wilsonille ennenjulkaisematonta ja keskeneräistä materiaalia, joista Wilson valitsi kaksi: "The Like In I Love You" sekä "Nothing But Love", jotka hän sävelsi valmiiksi. Levy ylsi Billboardin Jazz-listan ykköseksi.


title: Brian Wilson

text: Brian Wilson on esiintynyt Pori Jazz -festivaaleilla 2017, jolloin hän esitti yhtyeineen Pet Sounds -äänilevyn kokonaisuudessaan sekä Beach Boys -yhtyeen tuotantoa. Wilsonin lisäksi yhtyeessä oli mukana toinenkin Beach Boysin alkuperäinen jäsen, Al Jardine , sekä yhtyeessä 1970-luvulla kitaraa soittanut Blondie Chaplin.


title: Brian Wilson

text: Brian Wilsonin kaksi tytärtä Carnie Wilson ja Wendy Wilson esiintyvät "Wilson Phillips" -triossa, joka ylsi vuonna 1990 ilmestyneellä ensialbumillaan "Wilson Phillips" jättimenestykseen USA:ssa ja muualla maailmassa. Kaksi albumin kappaleista ylsi samana vuonna USA:n levylistojen ykköseksi. Yhtye esiintyy yhä.


title: Gustaf Idman

text: Karl Gustaf Idman (1. joulukuuta 1885 Tampere – 13. huhtikuuta 1961 Helsinki) oli ulkoasiainministerinä Tulenheimon hallituksessa huhtikuusta joulukuuhun vuonna 1925. Hän ei ollut puolueen edustaja vaan virkamiehenä ministerin tehtävässä.


title: Gustaf Idman

text: K. G. Idman suoritti lakiteteessä tohtorin tutkinnon 1914 toimien sen jälkeen Helsingin yliopiston kansainvälisen oikeuden dosenttina vuodesta 1915 ja professorina 1915–1917.


title: Gustaf Idman

text: Suomen itsenäistyttyä tohtori Idman toimi tammikuusta 1918 alkaen Suomen ulkoasiankanslian virkamiehenä. Hän oli mukana kahdessa valtuuskunnassa, jotka kävivät 1917 Pietarin Smolnassa Leninin puheilla hakemassa allekirjoituksen Suomen itsenäisyyden tunnustamisasiakirjaan.


title: Gustaf Idman

text: Sen jälkeen hän toimi ulkoasiainhallinnon palveluksessa: kansliapäällikkönä kesäkuusta 1918, erikoislähettiläänä ja täysivaltaisena ministerinä Kööpenhaminassa 1919–1927 ja sen ohessa Budapestissä 1922–1927, Riiassa ja Kaunasissa 1927–1928 sekä sen ohessa Prahassa 1927–1935, Varsovassa 1928–1938 ja sen ohessa Bukarestissä 1928–1938. Vastaavissa tehtävissä hän toimi toisen maailmansodan aikaan Tokiossa 1. lokakuuta 1939 alkaen ja sen ohella myös Mukdenissa eli Mantšukuon japanilaisessa marionettivaltiossa elokuusta 1941 alkaen. Hänet asetettiin disponibiliteettiin 5. huhtikuuta 1945 ja hän erosi ulkoministeriön palveluksesta 1947.


title: Gustaf Idman

text: Idman oli varakas Hatanpään kartanon isäntä Tampereen seudulta. Hänen isänsä oli Gustaf Rudolf Idman (1857–1927), lääkintöneuvos ja yksi Duodecim-seuran perustajista. Ministeri Idman jätti testamentissaan rahaa säätiölle, joka jakaa tamperelaisille opiskelijoille vuosittain apurahoja liki miljoonan euron edestä. Suomalainen lakimiesyhdistys jakaa joka toinen vuosi Ministeri, molempien oikeuksien tohtori K. G. Idmanin rahastosta 5000 euron palkintoja.


title: ČKD-Praga

text: ČKD-Praga (Českomoravská-Kolben-Daněk Praha) oli tšekkoslovakialainen lentokonetehdas.


title: ČKD-Praga

text: Se perustettiin vuonna 1915 voimalaitteiden valmistusta varten, tuotemerkkinä oli "Praga". Vasta vuosina 1930–31 aloittivat suunnittelijat Pavel Beneš ja Miroslav Hajn, jotka tulivat Avialta ČKD-Pragalle, lentokoneiden suunnittelun.


title: ČKD-Praga

text: Ensimmäinen lentokone oli Praga E-39 vuonna 1931. Se oli sotilaskoulukone, joita valmistettiin kaikkiaan 139 kappaletta.


title: ČKD-Praga

text: ČKD-Praga kehitti useita lentokoneita seuraavina vuosina, mutta ne eivät edenneet prototyyppivaihetta pidemmälle.


title: ČKD-Praga

text: Vuonna 1934 Jaroslav Šlechta tuli pääsuunnittelijaksi ja suunnitteli Praga E-114 Air Baby-lentokoneen. Se oli kaupallinen menestys. Koneita myytiin Iraniin, Ranskaan, Englantiin ja Romaniaan. Englantilaiset tekivät pääosan koneistaan englantilaisissa tehtaissa, esim. Hillson-Praga Baby, lisenssillä. Vuoteen 1946 mennessä tilattiin 126 konetta.


title: ČKD-Praga

text: Kaikkiaan ČKD-Praga kehitti 17 lentokonetyyppiä, joista 7 pääsi sarjatuotantoon.


title: Elbe Flugzeugwerke

text: Elbe Flugzeugwerke GmbH (EFW) on Dresdenissä toimiva lentokonetehdas, jossa valmistetaan osia ja osakokonaisuuksia Airbus-lentokonetyyppeihin Airbus A310 ja Airbus A300. Tehdas on mukana myös Airbus A380 -koneen rahtiversion suunnittelussa ja osien valmistuksessa. Elbe Flugzeugwerke on täysin EADSin omistama.


title: Elbe Flugzeugwerke

text: Tehtaan koko on 250 000 m², josta varsinaista tehdastilaa on 65 000 m². Tehtaassa työskentelee 1 100 työntekijää.


title: Edvard Marttyyri

text: Edvard Marttyyri (joskus käytetään muotoa Eadweard II, n. 962 – 18. maaliskuuta 978/979) oli Englannin kuningas 8. heinäkuuta 975 lähtien kuolemaansa asti. Hän seurasi tehtävässä isäänsä kuningas Edgaria. Edvardin äiti oli Edgarin ensimmäinen vaimo Ethelflaeda Eneda.


title: Edvard Marttyyri

text:
Edvard nousi valtaan 13-vuotiaana, vaikka hänen äitipuolensa, Edgarin toinen vaimo kuningatar Elfrida (Ælfthryth) oli sitä mieltä, että hänen poikansa Ethelred sopisi paremmin kuninkaaksi. Entisen kuninkaan neuvonantaja ja Canterburyn arkkipiispa Dunstan sekä East Anglian ealdorman Aethelwin kuitenkin kannattivat Edvardia ja witenagemot vahvisti valinnan.
Edvardin vieraillessa metsästysretkellä Corfen linnassa lähellä Warehamia, Dorsetissa 18. maaliskuuta 979 (tai 978) hänet murhattiin. Legendan mukaan saapuessaan linnaan hänen äitipuolensa tarjosi hänelle kupillisen juotavaa Edvard ollessa vielä ratsailla. Edvardin juodessa Elfridan palvelija puukotti kuningasta ja tämä putosi satulasta osittain jääden roikkumaan jalustimesta. Hevonen raahasi Edvardia mukanaan ja kuningas kuoli tämän ja tikarinhaavan yhteisvaikutuksesta. "Anglosaksien kronikka" ei mainitse salamurhaa, ainoastaan että hänet tapettiin Corfen linnassa. Huntingdonin Henry sanoo, että kuninkaan tappoi hänen oma väkensä. Worcesterin Florencen mukaan hänet tappoi hänen oma väkensä kuningattaren määräyksestä. William Malmesburyläisen mukaan Edvardin tappoi Mercian ealdorman Aelfhere, mutta kirjoittaessaan kuolemasta, hän myös panee rikoksen Elfridan syyksi ja kertoo nykyisin perinteisesti hyväksytyn version tarinoiden kulusta. Ethelredillä tuskin oli mitään tekemistä tapahtuman kanssa, koska hän oli vasta noin kymmenvuotias.


title: Edvard Marttyyri

text: Elfrida määräsi Edvardin haudattavaksi Wareham Prioryyn, ei siunattuun maahan tai mihinkään kuninkaalliseen paikkaan. Edvardin haudalla alkoi kuitenkin tapahtua ihmeitä. Vuonna 1001 hänet julistettiin pyhimykseksi nimellä Pyhä Edvard Marttyyri. Vuonna 1931 löydettiin läheltä Shaftersburyn luostaria jäännökset, joiden uskotaan kuuluvan Edvardille. Vuonna 1984 jäännökset sijoitettiin ortodoksikirkkoon Brookwoodyn hautausmaalle Wokingissa, koska tämä kirkko tarjoutui lahjoittamaan soveliaan paikan niille.


title: Edvard Marttyyri

text: Katolisen ensyklopedian mukaan marttyyriksi julistamiseen riitti väkivaltainen kuolema ja se, että vastustajat olivat olleet kristinuskon vastustajia, Edvard itse ei toiminut erityisesti kristinuskon puolesta.


title: Avrami Paleostrovilainen

text: Pyhittäjä Avrami Paleostrovilainen lasketaan kuuluvaksi Karjalan valistajiin, joiden yhteinen ortodoksinen muistopäivänä sijoittuu lokakuun viimeisen päivän ja marraskuun 6. päivän väliseen lauantaihin.


title: Avrami Paleostrovilainen

text: Pyhittäjä Avrami Paleostrovilaisen omaa muistopäivää vietetään Suomen ortodoksisessa kirkossa elokuun 21. päivänä.


title: Tony Hawk’s Downhill Jam

text: Tony Hawk’s Downhill Jam on "Tony Hawk’s" -rullalautailupelisarjan osa. Peli julkaistiin Wiille, Nintendo DSlle ja Game Boy Advancelle ja PlayStation 2:lle.


title: Tony Hawk’s Downhill Jam

text: Peli poikkeaa "Tony Hawk’s Pro Skater" -pelien yleisestä linjasta sisältämällä vain SSX-peleistä tutun pelimuodon, jossa pelaaja rullalautailee alamäkeä kovaa vauhtia. Tavoitteet alamäkihurjastelussa vaihtelevat nopeuskisan ja taistelukohtauksien välillä.


title: Tony Hawk’s Downhill Jam

text: Pelaaja valitsee hahmonsa kahdeksasta vaihtoehdosta, pelin edetessä hamoja saa yhteensä kaksitoista. Pelattavia kenttiä on kahdeksan, suoritettavia tehtäviä eri kentissä on yhteensä 90. Tehtävät sisältävät tavallisia kilpailuja, temppukisoja ja pujotteluratoja.


title: Tony Hawk’s Downhill Jam

text: Pelin ääniraidalla esiintyy Iron Maiden.


title: Tony Hawk’s Downhill Jam

text: Kriitikoiden ensivaikutelmat pelistä ovat antaneet kuvan odotettua kehnommista grafiikoista, mutta hyvin nopeatempoisesta pelituntumasta.


title: Tony Hawk’s Downhill Jam

text: Activision ilmoitti pelin kehittämisestä 8. toukokuuta 2006.


title: Die Apokalyptischen Reiter

text: Die Apokalyptischen Reiter on saksalainen heavy metal -yhtye, joka perustettiin vuonna 1995. Yhtyeen nimi tarkoittaa apokalyptisia ratsastajia, joilla viitataan Ilmestyskirjassa olevaan neljään apokalypsin ratsumieheen.


title: Die Apokalyptischen Reiter

text: Vaikutteita yhtye on saanut black-, death- ja thrashmetallista. Ensimmäiset kolme julkaisua olivat käytännössä kokonaan thrash-/blackmetallia, mutta uudemmilla on alkanut melodisia biisejä tulla mukaan enemmän.


title: Lyly (puu)

text: Lyly eli puristuspuu tai kompressiopuu on lähinnä havupuiden puristusrasituksen seurauksena tuottamaa tavallista puuta kovempaa ja tummempaa puuta. Sen solurakenne on kierteinen. Vinoon joutuessaan, esimerkiksi myrskyn takia, puu alkaa kasvattaa toiselle puolelle runkoa erityistä tukisolukkoa eli reaktiopuuta. Havupuilla tämä reaktiopuu kehittyy puristusrasituksen puolelle, ja sitä kutsutaan lylyksi tai puristuspuuksi. Koppisiemeniset lehtipuut tuottavat reaktiopuuta vastaavassa tilanteessa päinvastaiselle vetojännityksen puolelle, ja sitä kutsutaan vetopuuksi tai tensiopuuksi.